‘Black’ sambut kaki pancing

AYER LIMAU 23 April – Seorang kaki pancing udang galah di sungai Ramuan Cina, Lubok Cina, di sini, berdebar apabila dihampiri ‘Black’ iaitu seekor buaya yang dikatakan kadang-kala timbul di permukaan air dan menonjolkan badannya.

“Setengah jam selepas memancing, tiba-tiba saya ternampak sang bedal muncul lima meter dari perahu, menyebabkan saya membatu kerana bimbang kalau-kalau itu bukan Black,” katanya ketika ditemui di Pangkalan Nelayan Kampung Paya Lebar, Lubok Cina.

Taufik menarik nafas lega selepas mendapati sang bedal berenang menghampiri perahunya itu adalah Black, kemudian berlalu pergi tanpa sebarang pergerakan agresif boleh mengancam keselamatannya.

Katanya, setakat ini reptilia itu tidak pernah mengancam manusia namun nelayan tempatan kerap memberi ingatan supaya sentiasa menjaga mulut dan tidak celupar.


Lawatan mengejut ke sekolah pantau SOP – Radzi

AYER MOLEK 1 Nov – Jabatan Pendidikan Negeri (JPN) dan Pejabat Pendidikan Daerah (PPD) membuat lawatan mengejut di sekolah bagi memastikan sistem pengudaraan bilik darjah dan prosedur operasi standard (SOP) dipatuhi.

Menteri Kanan Pendidikan, Datuk Dr Mohd Radzi Md Jidin berkata, JPN mahupun PPD berhak untuk mengadakan lawatan tanpa memaklumkan kepada pihak sekolah demi memastikan pematuhan tatacara ditetapkan Kementerian Pendidikan Malaysia (KPM).

“Kita minta supaya JPN dan PPN supaya sentiasa turun ke sekolah tanpa memaklumkan kepada sekolah pada bila-bila masa sahaja untuk memastikan bahawa segala garis panduan disediakan (KKM) itu dapat dipatuhi dengan baik khususnya mengoptimumkan pengudaraan,” katanya.

Beliau berkata demikian pada sidang media ketika melawat melawat Sekolah Kebangsaan (SK) Ayer Molek di sini, hari ini, yang dihadiri Ketua Setiausaha KPM, Datuk Yusran Shah Mohd Yusof.

Tambahnya, meskipun di peringkat awal terdapat kurang kefahaman mengenai keselamatan murid terutama membabitkan pengudaraan di kawasan sekolah bagi mengekang COVID-19, namun pihak sekolah harus memainkan peranan penting bagi menjamin perkara itu.

“Di peringkat awal mungkin kurang kefahaman tentang apakah pendekatan yang boleh digunakan namun sekarang ini kita lihat guru dan pihak sekolah secara keseluruhannya mula melihat bahawa pengudaraan ini satu komponen penting.


Penumpang tersepit, Viva dirempuh Honda Civic

BUKIT PIATU 22 September – Tiga sahabat cemas selepas kenderaan mereka terbabit kemalangan di Lebuh Alor Gajah- Melaka Tengah- Jasin (AMJ), Jalan Bukit Piatu, di sini, jam 2 pagi tadi.

“Siasatan dijalankan mendapati ketika kejadian laluan lampu isyarat Perodua Viva, hijau dan dipercayai pemandu Honda Civic tidak mematuhi lampu isyarat merah,” katanya.

Beliau berkata, akibat kemalangan itu, pemandu dan dua penumpang Perodua Viva mengalami kecederaan selain kes disiasat mengikut Seksyen 43(1) Akta Pengangkutan Jalan (APJ) 1987.

Sementara itu, jurucakap Jabatan Bomba dan Penyelamat Malaysia (JBPM) Melaka berkata, pihaknya menerima panggilan kecemasan pada jam 2.15 pagi, sebelum sebuah jentera bersama sembilan anggota bergegas ke lokasi kejadian.

“Sebaik tiba di lokasi kejadian kami mendapati tiga mangsa di dalam Perodua Viva dan seorang wanita yang juga penumpang belakang tersepit.

“Operasi menyelamat mangsa kemudian dijalankan sebelum wanita terbabit diserahkan kepada pasukan perubatan Kementerian Kesihatan Malaysia (KKM) untuk dibawa ke hospital bagi menerima rawatan lanjut,” katanya.


Pemimpin parti dalam kerajaan PN berpuas hati dengan penjelasan dan perbincangan lanjut mengenai Ordinan Darurat

KUALA LUMPUR, 25 Jan. – Pemimpin parti dalam kerajaan Perikatan Nasional berpuas hati dengan penjelasan dan perbincangan mendalam mengenai Ordinan Darurat, pengurusan darurat serta pengurusan pandemik COVID-19 di negara ini, kata Perdana Menteri Tan Sri Muhyiddin Yassin.

Muhyiddin yang mempengerusikan mesyuarat Majlis Presiden Kerajaan Perikatan Nasional (PN) semalam berkata, antara yang turut dibincangkan adalah pelan imunisasi vaksin yang akan bermula bulan depan.

“Saya bersyukur mesyuarat berlangsung lebih kurang dua jam dalam suasana akrab dan muhibah serta (semua pihak) menyambut baik taklimat daripada Menteri di Jabatan Menteri (Parlimen dan Undang-Undang) Datuk Takiyuddin Hassan, Ketua Setiausaha Negara Tan Sri Mohd Zuki Ali dan Timbalan Ketua Pengarah Kesihatan Datuk Dr Norhizan Ismail mengenai Proklamasi Darurat,” katanya menerusi hantaran di laman Facebook rasmi beliau, malam tadi

Muhyiddin berkata mesyuarat yang diadakan secara dalam talian petang tadi itu disertai 12 presiden parti iaitu daripada Bersatu, UMNO, PAS, PBB, MCA, MIC, PRS, SUPP, PDP, PBS, STAR dan SAPP manakala PBRS diwakili Timbalan Presiden parti itu.

Beliau berkata Majlis Presiden akan terus menjadi platfom perbincangan tertinggi bagi semua parti politik dalam kerajaan PN demi memastikan kestabilan politik dan kelancaran pentadbiran kerajaan serta menjamin keselamatan dan kesejahteraan rakyat dan negara.


Agong berangkat ke Majlis Rumah Terbuka Aidilfitri Perdana Menteri

PUTRAJAYA, 8 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan berangkat ke Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022, di Seri Perdana di sini.

Keberangkatan tiba Seri Paduka di Seri Perdana pada kira-kira 11.30 pagi disambut Perdana Menteri Datuk Seri Ismail Sabri Yaakob dan Ketua Setiausaha Negara Tan Sri Mohd Zuki Ali.

Majlis dengan tema Raya Keluarga Malaysia, Syawal Dirai, Nikmat Disyukuri itu merupakan rumah terbuka pertama dihoskan Datuk Seri Ismail Sabri selepas dilantik sebagai perdana menteri pada 20 Ogos 2021 dan barisan Kabinet beliau.

Majlis Rumah Terbuka Hari Raya Aidilfitri Perdana Menteri dan Anggota Jemaah Menteri sudah dua tahun tidak dapat diadakan kerana pandemik COVID-19. Kali terakhir ia diadakan adalah pada 5 Jun 2019 di Seri Perdana dan dihoskan perdana menteri ketika itu, Tun Dr Mahathir Mohamad dan barisan Kabinet beliau.

Usai bersantap, Seri Paduka berkenaan berangkat ke khemah utama di Laman Sari untuk beramah mesra dengan rakyat yang hadir memeriahkan majlis rumah terbuka itu.

Diiringi Ismail Sabri, Al-Sultan Abdullah menyantuni pelbagai lapisan masyarakat yang teruja dengan kehadiran Seri Paduka di khemah yang disediakan untuk Keluarga Malaysia yang hadir, serta turut memenuhi permintaan rakyat yang ingin berswafoto.

Sementara itu, Hissyamuddin Hassan, 39, yang merupakan bapa kepada kanak-kanak istimewa Afif Khairullah Hissyamuddin, 7, melahirkan perasaan terharu kerana Seri Paduka berkenan menyantuni anaknya yang menghidap Sindrom Dravet.

“Baginda berhenti di meja saya apabila melihat anak saya dalam ‘stroller’. Baginda ada bertanya masalah anak saya, dan saya jelaskan kepada Baginda,” kata Hissyamuddin yang merupakan anggota Angkatan Tentera Malaysia.


DUN Merlimau: SMK Tun Syed Zahiruddin lahir bakat baharu pemain futsal

MERLIMAU 5 Julai – Kejohanan Futsal Tiga Sebelah Peringkat Komuniti Merlimau menjadi platform melahirkan bakat baharu pemain sukan itu dalam kalangan pelajar tingkatan enam Sekolah Menengah Kebangsaan (SMK) Tun Syed Zahiruddin.

Penghulu Tertinggi Dewan Undangan Negeri (DUN) Merlimau, Jezlee Pit berkata kejohanan itu sekali gus merealisasikan hasrat Kementerian Pendidikan Malaysia (KPM) melahirkan pelajar yang cergas fizikal dan mental.

“Kejohanan ini melibatkan empat pasukan lelaki dan wanita, tujuannya untuk melatih pelajar mengeratkan silaturahim dengan masyarakat selain menjadikan sukan futsal sebagai platform menyihatkan badan.

“Melahirkan pelajar yang sihat segi fizikal, mental, memupuk perpaduan, semangat kerja berpasukan dan mengenal pasti bakat baharu dalam sukan serta futsal antara objektif program ini,” katanya selepas merasmikan kejohanan itu di Arena Futsal Merlimau, 3 Jun lalu.

Turut hadir Setiausaha JAPERUN Merlimau, Zakariah Samsudin; Penyelaras Sukan dan Permainan, Azizan Azit dan Guru Penasihat Sukan, Noranizam Ahmad serta Shah Jehan Abdul Rashid.

Kejohanan berkenaan dimenangi pasukan Ehem Squad diikuti Vamos Squad selaku naib juara dan pasukan MAS FC tempat ketiga bagi kategori wanita.

Manakala Pasukan Majmuks FC menjuarai futsal bagi kategori lelaki, FUTZA FC selaku naib juara dan pasukan Inspirasi Squad menduduki tempat ketiga.


Garis panduan tapak pembinaan perlu diperkasa, jamin keselamatan pekerja, orang awam

KUALA LUMPUR, 9 Mei – Setiap kali memandu di kawasan pembinaan di Lembah Klang ini, baik lebuh raya bertingkat mahupun bangunan tinggi,  pemandu e-hailing Sazali Mat Hassan, 41, akan berasa tidak tenang, terutama ketika terperangkap dalam kesesakan atau cuaca buruk.

“Saya perlu melalui kawasan pembinaan lebuh raya bertingkat untuk pulang ke rumah di Sungai Besi dan kawasan itu sentiasa sesak teruk pada waktu puncak.

“Bukan pemandu sahaja yang berisiko, pejalan kaki juga berdepan bahaya kerana di situ ada hentian bas dan jejantas yang saban masa digunakan oleh penduduk di kawasan berkenaan,” katanya kepada Bernama.

Sazali mungkin tidak berseorangan dalam mengharungi rasa cemas dan bimbang ketika melalui kawasan pembinaan kerana sudah banyak kali negara ini dikejutkan dengan insiden di tempat sedemikian, termasuk yang meragut nyawa pekerja dan juga pemandu kenderaan.

Antara kes yang pernah dilaporkan ialah seorang pemandu kereta jenis Perodua Kelisa maut dihempap besi penyangkut yang terjatuh dari sebuah kren di tapak pembinaan di Jalan Raja Chulan di sini, pada 25 Ogos 2016.

Selain itu, pada Mac 2021, dua kemalangan berlaku pada masa yang sama di tapak pembinaan Lebuhraya Bertingkat Sungai Besi-Ulu Kelang (SUKE), mengakibatkan tiga pekerja maut serta tiga lagi parah termasuk seorang pemandu kereta yang melalui jalan di lokasi berkenaan.

Menurut Ketua Unit Cawangan Pencegahan dan Promosi Kesihatan Pekerja, Bahagian Pencegahan, Perubatan dan Pemulihan Pertubuhan Keselamatan Sosial (Perkeso) Harun Bakar, sebanyak 33,096 insiden di tempat kerja dan  23,894 kemalangan semasa perjalanan ulang-alik ke tempat kerja dilaporkan sepanjang 2021.

Katanya bagi tempoh sama juga, sebanyak 765 kes kemalangan maut dilaporkan dengan 240 kes berlaku di tempat kerja, manakala baki adalah mereka yang dalam perjalanan ulang-alik ke tempat kerja.

“Daripada jumlah kemalangan yang dilaporkan, 80 peratus membabitkan kaum lelaki,” katanya semasa membentangkan kerja kerja pada Persidangan Keselamatan dan Kesihatan Tahunan ke-20 Persatuan Kontraktor Binaan Malaysia (MBAM), bertemakan “Construction Safety – Beyond Compliance in the New Dawn“, di sini baru-baru ini.

Mengulas isu keselamatan di tapak pembinaan, Pengarah Bahagian Keselamatan Tapak Bina Jabatan Keselamatan dan Kesihatan Pekerjaan (JKKP) Nazruddin Mat Ali berkata semua pihak, sama ada pelanggan, pereka bentuk dan kontraktor, perlu memainkan peranan memastikan keselamatan di tempat kerja.

“Garis Panduan Keselamatan dan Kesihatan Industri Pembinaan (Pengurusan) 2017 (OSHCIM) menghendaki setiap pihak berkepentingan dalam industri memainkan peranan dan melaksanakan tanggungjawab di tempat kerja.

“Keselamatan tidak semestinya hanya dipratikkan ketika pembinaan ataupun post-construction di bawah OSHCIM dan Peraturan 25(1) Peraturan-Peraturan Kilang dan Jentera (Kendalian Bangunan dan Kerja-Kerja Binaan Kejuruteraan)(Keselamatan) 1986 (BOWEC).

“Malah pengurangan risiko bahaya itu perlu bermula seawal mungkin, iaitu ketika peringkat perancangangan pembinaan dan mereka bentuk struktur di antara pereka bentuk dan pelanggan,” katanya.

(BOWEC mensyaratkan kontraktor utama melantik penyelia keselamatan tapak bina bagi menjalankan penyeliaan keselamatan ke atas aktiviti pembinaan yang dijalankan  di tapak bina).

Mengulas lanjut, beliau berkata bekerja di tempat tinggi (WAH)) merupakan punca utama kemalangan maut di tapak pembinaan dengan kebanyakan kes melibatkan pekerja yang terjatuh atau dihempap objek yang jatuh dari tempat tinggi.

“Sebanyak 81 peratus pula disebabkan oleh empat jenis kemalangan utama seperti kerja tempat tinggi (36.5 peratus), objek jatuh (17.5 peratus), penggunaan kenderaan (15.9 peratus) dan kerja-kerja korekan (11.1 peratus),” katanya.

Menurut Nazruddin, risiko kemalangan dapat dikurangkan sebanyak 54 peratus sekiranya pereka bentuk mengambil kira aspek WAH ketika mereka bentuk struktur dan bangunan, sementara pelanggan pula diberi pendedahan akan risiko yang menunggu.

“Di tapak pembinaan, lori biasanya bergerak dalam keadaan reverse (berundur), dan situasi ini antara penyumbang kepada kemalangan akibat kenderaan. Justeru, jika designer dapat mengurangkan elemen reverse ini dalam perancangan projek, maka kemalangan akibat kenderaan berat di tapak pembinaan dapat dikurangkan,” jelas beliau.

“Elakkan WAH jika boleh, sama ada melalui reka bentuk projek, penggunaan teknologi seperti Sistem Binaan Berindustri atau membina platform kekal di tempat kerja.

“Jika keadaan tidak boleh elak untuk WAH, kita buat satu garis panduan untuk mencegah insiden jatuh termasuk mengurangkan tahap kecederaan, contohnya dengan menyediakan jaring keselamatan, beg udara, dan crash deck (sistem mencegah insiden jatuh),” katanya.

“Contohnya, penyaman udara yang dibina dengan elemen keselamatan seperti berjeriji dan tertutup di kondominium memudahkan kerja-kerja penyelenggaraan dibuat oleh pekerja bagi mengelakkan terjatuh dari tempat tinggi akibat membaiki atau memasang penyaman udara,” katanya.

Bagi memantapkan keselamatan pekerja dan orang awam di tapak pembinaan yang terdedah kepada objek jatuh akibat WAH,  Lembaga Pembangunan Industri Pembinaan Malaysia (CIDB) mengeluarkan satu piawaian industri pembinaan baharu (CIS) dalam keselamatan awam dan penggunaan jalan raya pada November 2020.

Pengurus Bahagian Keselamatan, Kesihatan dan Alam Sekitar CIDB Mazurah Ismail berkata CIS, khususnya CIS 28:2021, bertujuan menjamin keselamatan pengguna jalan raya dan pekerja di tapak pembinaan.

“CIS baharu ini yang boleh dimuat turun menerusi laman sesawang kami http://www.cidb.com.my, digubal susulan satu siri insiden pembinaan di SUKE sejak September 2020.

“CIS 28:2021 merupakan garis panduan amalan keselamatan di tempat kerja yang harus dipatuhi kontraktor, sama ada sebelum kerja bermula, ketika pembinaan dijalankan mahupun selepas pembinaan selesai menerusi penyediaan senarai semak.

“Piawaian ini terpakai di zon pembinaan seperti jejambat, jambatan, lebuh raya bertingkat, landasan rel bertingkat,  menara telekomunikasi dan talian penghantaran,” katanya.  -BERNAMA


Ciri baharu MySejahtera kesan lokasi penyakit berjangkit – Khairy

Beliau berkata dengan fungsi terbaharu itu, pengguna boleh melihat kawasan titik panas penyakit selain COVID-19, seperti demam campak, rabies, HFMD dan demam denggi.

Sebelum ini Khairy memaklumkan fungsi HotspotTracker yang dahulu digunakan untuk menjejak kawasan titik panas kes COVID-19 akan diubah sebagai Infectious Disease Tracker.

“Saya harap sambutan Aidilfitri anda ceria pada Raya kedua. Terus pakai pelitup muka di kawasan tertutup dan/atau sesak. Jika bergejala buat ujian kendiri & lapor di @my_sejahtera,” katanya.


Aidilfitri: Otai laut berkorban demi negara

KUALA LINGGI 28 April – Atas dasar menjaga keselamatan dan kedaulatan Malaysia dua anggota senior Agensi Penguatkuasaan Maritim Malaysia (Maritim Malaysia) tidak kisah menyambut Aidilfitri di perairan negara khusus sepanjang pelaksanaan Op Pagar Laut.

Bagi mereka tugas diamanahkan perlu digalas dan dilaksanakan sebaik mungkin meskipun sudah tiga tahun berturut-turut tidak menyambut 1 Syawal bersama keluarga tersayang dan sanak-saudara di kampung.

Bintara Muda Maritim Mohd Mustaza Mohamad Nasir berkata, sebagai ketua bot Kilat 19, peranannya amat penting terutama ketika melakukan pemeriksaan terhadap atau kapal sebarang aktiviti mencurigakan di laut.

“Mungkin ini kali terakhir saya menyambut 1 Syawal di laut bersama rakan setugas kerana akan bersara pada 23 Mei tahun hadapan selepas 17 tahun berkhidmat bersama Maritim Malaysia.

“Secara keseluruhan jika dicampur perkhidmatan terdahulu bersama Tentera Laut Diraja Malaysia (TLDM) saya menghabiskan masa selamat 32 tahun menjaga kedaulatan sempadan maritim negara,” katanya ketika ditemui di Pejabat Maritim Malaysia Melaka/Negeri Sembilan, di Kuala Linggi, di sini, semalam.

Meskipun berasal dari Alor Gajah, Mohd Mustaza akan pulang ke Kuala Lumpur untuk menyambut Aidilfitri pada Syawal ketiga berikutan ahli keluarganya tinggal di sana.

Katanya, pada kebiasaan pegawai dan anggota terbabit dalam penugasan operasi akan membuat persiapan dengan membawa hidangan siap dibungkus untuk berbuka puasa.

Sementara itu Bintara Kanan Maritim Tuan Shamshul Bahari Tuan Abdullah yang juga orang lama dalam perkhidmatan Maritim Malaysia berkata, rakan setugas menjadi pengganti keluarga tercinta yang memeriahkan sambutan pada pagi 1 Syawal setiap kali dia terpaksa bertugas pada Aidilfitri.

“Tahun ini adalah kali ketiga saya tidak dapat menyambut 1 Syawal bersama keluarga, tidak mengapa semua ini adalah demi tugas dan tanggungjawab kami sebagai warga Maritim Malaysia.

“Menyambut 1 Syawal di laut atau pejabat juga tetap meriah, semua ini menjadi asam garam bagi saya yang sudah berkhidmat selama 17 tahun bersama Maritim Malaysia,” katanya.

Operasi Khas Pagar Laut siri 1/2022 bermula 19 April hingga 17 Mei 2022 di seluruh perairan Malaysia, bertujuan mengekang aktiviti penyeludupan rokok, migran dan membanteras jenayah di laut.


Larikan anak: Bapa saman bekas isteri, kerajaan, tuntut ganti rugi RM25 juta

KUALA LUMPUR, 2 Jun – Seorang bapa memfailkan saman terhadap bekas isterinya, kerajaan dan lima pihak lagi berhubung dakwaan dua anaknya dilarikan ke New Zealand, empat tahun lalu.

Mohd Saleem Mohammad Aslam, 35, dan kakaknya yang juga ibu saudara kepada dua kanak-kanak itu, Kalsum Mohammad Aslam, 38, selaku plaintif memfailkan saman itu menerusi Tetuan Haziq A Subhi & Co di Mahkamah Tinggi di sini pada 10 Mei lalu dengan menamakan bekas isterinya Faith Kimberly Hepburn @ Ashalina Hepburn Abdullah sebagai defendan.

Turut dinamakan sebagai defendan ialah Ketua Pengarah Jabatan Imigresen Malaysia, Pengarah Imigresen (Lapangan Terbang Antarabangsa Kuala Lumpur atau KLIA), Jabatan Imigresen Malaysia (JIM), Pegawai JIM Sifulan Abdullah, Kerajaan Malaysia dan peguam Jennifer Jayalitha Chandran.

Berdasarkan pernyataan tuntutan, kedua-dua plaintif mendakwa kecuaian oleh Ketua Pengarah JIM (defendan pertama), Pengarah Imigresen (defendan kedua) dan JIM (defendan ketiga) berlaku apabila plaintif-plaintif mendapati bahawa dua kanak-kanak itu telah dilarikan Hepburn (defendan ketujuh) keluar dari Malaysia tanpa sebarang justifikasi dan dokumen rasmi yang sah, selain dokumen yang digunakan mengandungi pemalsuan beberapa maklumat.

Plaintif mendakwa selepas dua kanak-kanak itu hilang daripada jagaan mereka, dua laporan polis telah dibuat dan telah dimaklumkan kepada defendan pertama hingga ketiga sebagai makluman awal kerana dikhuatiri kanak-kanak tersebut dibawa lari keluar negara oleh Hepburn dan kekasihnya Atabek Yechshanov, seorang warga Kazakhstan.

“Kegagalan dan kecuaian berikutnya dapat dilihat apabila defendan pertama hingga ketiga serta defendan keempat (Sifulan) telah membenarkan dua kanak-kanak itu keluar dari negara dengan menggunakan pasport di bawah negara New Zealand tanpa sebarang pemeriksaan terperinci mengenainya.

“Kerajaan Malaysia selaku defendan kelima telah gagal, enggan atau cuai apabila membenarkan kejadian serta kecuaian yang dilakukan oleh defendan pertama hingga keempat,” dakwa kedua-dua plaintif menerusi pernyataan tuntutan itu.

Selain itu, plaintif-plaintif mendakwa Jennifer Jayalitha telah bertindak cuai apabila gagal mendapatkan maklumat penuh daripada Hepburn kerana semasa permohonan penukaran kewarganegaraan dibuat, wanita itu dan bekas suaminya masih lagi dalam prosiding Mahkamah Syariah yang bermula sejak 2016.

Dakwa kedua-dua plaintif, Hepburn telah memalsukan tangan tangan bekas suaminya dalam borang permohonan penukaran kewarganegaraan tersebut dan tanda tangan itu tidak disemak oleh Jennifer Jayalitha selaku peguamnya.

“Akibat kecuaian itu, plaintif-plaintif dan keluarga telah berhadapan dengan pelbagai kesusahan dan telah kerugian banyak kos, masa, tenaga dan sumber kewangan kerana perlu menyelesaikan tuntutan hak jagaan di mahkamah di New Zealand dan kesemua ini adalah berpunca daripada kesan kecuaian dan kegagalan kesemua defendan,” dakwa plaintif-plaintif.

Oleh itu, plaintif-plaintif antaranya menuntut perintah ganti rugi am sebanyak RM25 juta daripada defendan pertama hingga kelima selain ganti rugi am daripada defendan keenam dan ketujuh untuk ditaksirkan oleh mahkamah.

Berdasarkan semakan sistem mahkamah, kes itu ditetapkan untuk pengurusan kes di hadapan Timbalan Pendaftar Mahkamah Tinggi R. Pushparasi pada 22 Jun ini.


Inisiatif Sarawak bayar balik pinjaman PTPTN wajar dicontohi negeri lain

KUALA LUMPUR 15 Mac. – Insiatif kerajaan Sarawak membantu pelajar dalam kalangan anak negeri itu membayar balik pinjaman Perbadanan Tabung Pendidikan Tinggi Nasional (PTPTN), wajar dicontohi kerajaan negeri lain.

PTPTN dalam kenyataan hari ini memaklumkan, kerajaan negeri lain wajar menjadikan usaha Sarawak membantu rakyatnya membayar baki hutang pinjaman PTPTN, sebagai pilihan utama bagi pemberian insentif dalam perancangan Belanjawan Negeri untuk manfaat rakyat.

“Cadangan ini dilihat amat sesuai di kala rakyat terkesan akibat penularan pandemik COVID-19. PTPTN sentiasa bersedia untuk bekerjasama dengan kerajaan-kerajaan negeri di seluruh Malaysia dalam merealisasikan inisiatif ini, bagi memastikan kebajikan para peminjam,” demikian menurut kenyataan itu.

Sarawak melalui Yayasan Sarawak telah membantu sehingga 9,000 peminjam menyelesaikan 30 peratus daripada baki hutang pinjaman PTPTN, dengan peruntukan sebanyak RM30 juta pada 5 Mac lalu.

Peminjam tersebut terdiri daripada anak-anak Sarawak yang telah menyelesaikan sekurang-kurangnya 30 peratus daripada pinjaman PTPTN mereka, dan Sarawak merupakan satu-satunya kerajaan negeri yang memulakan usaha proaktif tersebut.

Peminjam PTPTN tidak perlu mengemukakan sebarang permohonan dan boleh membuat semakan bagi nama peminjam yang layak melalui portal rasmi PTPTN(ptptn.gov.my/SemakanInsentifBayaranBalikAnakSarawak) mulai 15 Mac 2021.


PKPD di Penjara Sungai Udang disambung

AYER KEROH 15 Feb. – Kerajaan bersetuju menyambung Perintah Kawalan Pergerakan Diperketatkan (PKPD) di Penjara Sungai Udang bermula 17 hingga 2 Mac depan berikutan peningkatan kes COVID-19 masih berlaku dalam kalangan tahanan di penjara itu.

Menteri Kanan (Keselamatan) merangkap Menteri Pertahanan Datuk Seri Ismail Sabri Yaakob berkata, kerajaan sebelum ini telah melaksanakan PKPD di Penjara Sungai Udang dan Kuarters Kakitangan yang dijadualkan tamat esok.

Katanya, sehingga kini Kementerian Kesihatan (KKM) sudah melaksanakan 1,234 ujian saringan dan
daripada jumlah itu, secara kumulatif, sebanyak 331 kes telah direkodkan.

“Setelah membuat penilaian risiko bersama pelbagai agensi dalam Jawatankuasa Teknikal PKP, kerajaan bersetuju untuk melanjutkan PKPD di Penjara Sungai Udang bermula 17 Februari sehingga 2 Mac 2021,” katanya dalam satu kenyataan mengenai Perintah Kawalan Pergerakan hari ini.

Ismail Sabri berkata, bagaimanapun PKPD dikecualikan bagi mereka yang tinggal di Kuarters Kakitangan dan Pusat Kuarantin dan Rawatan COVID-19 Berisiko Rendah (PKRC) Penjara Sungai Udang yang ditamatkan esok seperti dijadualkan.

Terdahulu, Penjara Sungai Udang dan kuarters kakitangannya berkeluasan 130 hektar dengan had kapasiti boleh menampung 2,000 orang banduan dikenakan PKPD pada 3 Februari lalu.

Ia berikutan peningkatan mendadak kes kalangan tahanan dan kakitangan penjara terbabit dengan 113 daripada 339 individu yang disaring disahkan positif pada 31 Januari.


Pindah buaya ‘viral’ ke Paya Indah Wetlands

TANJUNG BIDARA 16 Februari – Paya Indah Wetlands di Dengkil, Selangor bakal menjadi rumah baharu bagi seekor buaya yang kerap dilihat berenang berhampiran pantai sepanjang perairan Tanjung Bidara dan Kuala Linggi jika usaha menangkapnya berjaya.

Sebelum ini kehadiran buaya tembaga atau nama saintifiknya ‘crocodylus porosus’  di pantai peranginan berkenaan menarik perhatian orang ramai hingga ada yang merakam video dan ditularkan di media sosial.

Pengarah Jabatan Perlindungan Hidupan Liar dan Taman Negara (Perhilitan) Negeri Melaka Mohd Firrdhaus Mahmood berkata, reptilia berkenaan dipercayai terkeluar daripada kumpulan utamanya.

“Pantai di dua lokasi berkenaan adalah laluan buaya berkenaan dari muara ke muara yang lain atau habitat ke habitat dan setakat ini haiwan itu tidak mengganggu manusia.

“Usaha dibantu pelbagai agensi bermula Isnin nanti adalah lebih kepada pemantauan dan memindahkan buaya berkenaan ke lokasi lain,” katanya ketika ditemui selepas Mesyuarat Operasi Pemindahan Buaya Sekitar Tanjung Bidara dan Kuala Linggi di Pejabat Japerun Tanjung Bidara, di sini, hari ini.


Demi cinta, wanita serah wang simpanan ibu RM418,400 kepada kekasih

KUANTAN 4 Mac. – Penangan cinta menyebabkan seorang wanita tergamak mengeluarkan wang simpanan ibunya berjumlah RM418,400 untuk diserahkan kepada kekasih yang hanya dikenali menerusi aplikasi media sosial.

Ketua Jabatan Siasatan Jenayah Komersial Pahang Superintendan Mohd Wazir Mohd Yusof berkata, wanita berusia 28 tahun itu mendakwa berkenalan dengan suspek lelaki yang kononnya ahli perniagaan Melayu menetap di Perancis menerusi aplikasi CINTAKU pada 22 Disember lalu.

“Mangsa mendakwa telah bertukar nombor telefon selain turut berkongsi nombor akaun banknya kerana suspek berhasrat menghantar hadiah termasuk wang tunai sebagai tanda perkenalan mereka pada 26 Disember 2020, diikuti gambar sekeping cek menerusi aplikasi WhatsApp.

“Wanita itu seterusnya menerima e-mel mendakwa dirinya akan menerima RM89,700 menerusi transaksi pemindahan wang luar negara, namun perlu membuat bayaran RM2,000 sebelum wang itu boleh dikreditkan ke akaun mangsa,” katanya kepada pemberita di sini, hari ini.

Mohd Wazir berkata mangsa yang tidak bekerja itu mendakwa sering menerima pesanan WhatsApp daripada suspek memintanya membuat lebih banyak bayaran atas pelbagai alasan berkaitan hadiah wang tunai itu, dengan pesanan terakhir diterima pada 19 Februari lalu.

Mangsa mendakwa, apabila dihitung semula, dirinya telah membuat 44 transaksi pemindahan wang ke sembilan akaun berbeza diberikan suspek, dengan jumlah keseluruhan berjumlah RM418,400.

Dia yang akhirnya berasa ditipu membuat laporan di Ibu Pejabat Polis Daerah Jerantut, kira-kira 188 kilometer dari sini dan siasatan lanjut dijalankan di bawah Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh didenda, jika sabit kesalahan.


Mayat lelaki dalam guni ditemukan di Klang

SHAH ALAM, 13 Jan – Satu mayat lelaki yang mulai mereput ditemukan di dalam sebuah guni di tepi jalan sekitar Aman Perdana, Klang petang semalam.

Ketua Polis Daerah Klang Utara ACP S. Vijaya Rao berkata pada kira-kira 6.10 petang, pihaknya menerima aduan berkenaan satu mayat yang ditemukan oleh orang awam di dalam guni berwarna putih di tepi Jalan Persiaran Aman Perdana 1, Aman Perdana, Klang.

“Siasatan awal yang dijalankan mendapati mayat dalam keadaan berbungkus di dalam guni putih dan keadaan mayat telah mulai mereput. Mayat itu tidak dapat dikenal pasti bangsanya.

“Keadaan mayat hanya memakai kain sarung berwarna biru tanpa berbaju dan dihantar ke Hospital Shah Alam bagi tujuan bedah siasat,” katanya dalam kenyataan hari ini.

Orang awam yang mempunyai maklumat berkenaan kes itu diminta menghubungi Pegawai Penyiasat ASP You Swee Leong menerusi nombor telefon 012-4071452 atau Ibu Pejabat Polis Daerah Klang Utara (03-32912222) atau mana-mana balai polis berhampiran.


Harga sayur naik, tapi tak melampau – peniaga

BACHANG 11 Mei – Meskipun mengeluh kerana untung menurun peniaga di Pasar Besar Majlis Bandaraya Melaka Bersejarah (MBMB) Bachang, di sini, masih bertolak ansur dan mengambil kira kepentingan pengguna berikutan kenaikan harga sayur-sayuran bermula awal Ramadan lalu berlarutan hingga hari ini.

“Tapi kenaikan tidaklah mendadak, antara RM0.50 hingga RM2, contoh kangkung sebelum ini RM2.50 satu kilogram (kg) kini dijual antara RM4 hingga RM4.50 satu kg,” katanya.

“Macam biasa apabila bekalan kurang harga naik, tapi bagi saya semua ini akan kembali normal selepas pembekal mendapat stok dalam jumlah mencukupi.

“Kami perniaga tidak boleh naikkan sesuka hati perlu juga fikirkan pengguna dan tidak boleh bebankan mereka. Kalau harga melampau pembeli tiada peniaga juga rugi,” katanya.


Dua beradik terkejut jumpa mayat bapa dalam perahu

TAWAU, 24 Jan. – Dua beradik terkejut selepas menemukan mayat bapa mereka di dalam perahu di kawasan Laut Batu Payung di sini tengah hari tadi.

Amirkhan Binjamin berkata, bapanya Binjamin Osman, 65, keluar dari rumah di Kampung Tanjung Batu Laut sejak 5 petang semalam untuk memukat di kawasan laut berdekatan namun beranggapan bapanya itu pergi memancing lagi walaupun tidak pulang sehingga tengah malam tadi.

“Sehingga jam 11 pagi tadi, saya dan adik keluar mencari dan menemukan perahu bapa di sini kira-kira 12 tengah hari tadi. Didapati bapa terbaring tidak sedar di dalam perahunya,” katanya kepada pemberita di sini hari ini.

Sementara itu, Pegawai Pemerintah Markas Operasi PPM Tawau DSP Mohd Nazari Ismail berkata, Bilik Gerakan PPM menerima panggilan daripada anggota Bot RH59 berhubung kejadian itu.

“Anak mangsa meminta bantuan daripada anggota bot RH59 yang kebetulan melalui kawasan tersebut sebelum bot PGR 3 diarahkan ke lokasi kejadian untuk mengiringi bot mangsa ke Pangkalan PPM Tawau.

Jenazah tiba di Pangkalan PPM Tawau pada 1.50 petang dan petugas kesihatan membawa mayat itu ke Hospital Besar Tawau untuk tindakan lanjut.


JKM, NGO jalin kerjasama inisiatif Tabung Musa’adah Palestin

Beliau berkata satu mesyuarat secara maya akan diadakan pada petang ini bersama NGO terlibat mengenai kutipan Tabung Musa’adah itu dan menentukan jumlah sumbangan dana sebelum diserahkan kepada wakil Kedutaan Palestin.

“Sumbangan adalah untuk mereka yang berhak dalam kalangan penduduk Palestin sama ada di Gaza atau Tebing Barat,” katanya pada sesi webinar Bersamamu Palestin (Bicara Konflik Israel-Palestin) bertajuk Palestin Bumi Diberkati menerusi Facebook Jakim hari ini.

Menyifatkan kezaliman Israel terhadap Palestin sebagai melibatkan isu kemanusiaan, Zulkifli menyeru rakyat di negara ini agar terus menyalurkan sumbangan sebagai usaha membantu rakyat yang tertindas di negara berkenaan.


Chulias and Marakayars: A Persistent Presence in the Tanah Air

MANY have become Malays, and constitutionally defined as such. Not a few maintain their Tamil identity, being Indian Muslim. At the same time, culture and social identities evolve and oscillate.

The Chulia Street in Tanjong was named in 1798 replacing Malabar Street. The British suddenly realised that most of the Indians who moved to the street at that time were from Tamil Nadu. Many would have been from the Marakayar group, those who built keramats (shrines) and mosques in the area, including the Masjid Kapitan Keling, built in 1801. The mosque was named after a wealthy Marakayar merchant, Abdul Kadir Mohideen Merican.

Historically the Chulias were mainly Marakayars. Mainly in Malaysia and Singapura; also Indonesia and Thailand, they would variably carry the surnames “Merican,” “Marican,” sometimes “Marikar” or “Marakayar.” Another group of south Indian Muslims are the Malabaris. In those days, Chulias/Marakayar families would call the Malabaris as Kakas. It is a polite reference to the Muslims from the Malabar coast. There is a Kampung Kaka Street linking Carnavon Street with Kampung Kolam.

In Singapura, the origins of Chulia Street was Kling Street. Owing to obvious reasons, the Chulias then petitioned and had it renamed Chulia Street on 1 January 1922.

Intermarriages between Arab settlers and populations both along the Malabar and Coromandel coasts are common throughout history. As a result, creolized communities emerged. The Coromandel coast, along the south and eastern seaboard of the Indian subcontinent (also in Sri Lanka, across the Palk Straits) is a much popular historical and geographical marker associated with the Malay Archipelago for centuries.

Distinctive Arab colonies were formed east of the Southern tip of the subcontinent such as in Kalyapatnam, Karikal and Cuddalore. The intermarriages resulted in specific Arabized-Tamil identities mainly in the Marakayars and the Labbais; and to some extent, other Tamil Muslim groups. Collectively they are known later as the Chulias. The Marakayars have their own script known as Arwi (Tamil using the Jawi script), and known to be endogamous. I know of Merican families in Tanjong who would arrange for marriages to their own kind from India.

From Portuguese chronicler Tome Pires, we know of a large overwhelming presence of Gujeratis in Melaka in the 1400s, and a large community of Benggalis in Pasai. These form important trading groups from the Indian sub-continent.

But it was the Marakayars in the Chulias, who maintained their separate identity through powerful religious institutions and the evolution of Arwi – the autonomous Arabic-Tamil language, that stood out and persisted under difficult conditions of monopoly and colonialism. According to S. Arasaratnam (1989) in a lecture titled “Islamic Merchant Communities of the Indian Subcontinent in Southeast Asia,” led by the Marakayars and the Labbais, the Chulias were mainly ship-owning merchants engaged in coastal and overseas trade.

They lived in and around the major southern ports in urban conglomerations of some magnitude and affluence. Earlier, there was a period when they shared trade with indigenous Hindu merchants, but by the 17th century, the ports along the Coromandel coasts had become predominantly Chulia Muslim ports, with Tamil Muslims being the major settlers.

In Tamil Nadu, like in Tanjong, the community had a number of mosques, Sufi centers of learning and darghahs of famed men of learning and piety. The Chulia port of Nagore, became a famous centre to the shrine of a 16th century Sufi mystic Sayyid Shahul Hameed, a descendant of Sheikh Abdul Qadir Jilani. One can see this in the Nagore Durgha Sheriff in Chulia Street, Tanjong, built in the early 1800.

It was noted that the Chulias built substantial shipping fleets in those ports and in Sri Lanka. Regular trade between the Southern Coromandel ports with Pasai, Pedir, Jambi, Acheh, Johore and Melaka were already established in the 14th and 15th centuries. The commodities traded were textiles, pepper, tin, aromatic woods, elephants and rice. The elephant trade lasted through the 19th century. Trang in Thailand, with a Chulia population, was once centre for export of the pachyderms to India. And the Merican family there having networks, mainly textiles, from Bangkok to Singapura.

The port of Nagapatnam was the centre of Chulia shipping in the 15th century. As the Portuguese weakened their hold in Melaka by the end of the 16th century, the Chulias then sailed more boldly to Kedah, Perak, Johore, Acheh and proceeded through the Javanese ports of Banten and Japara, and on to Makasar.

Arasaratnam observed that the Chulias developed a type of presence and a manner of operation that was to enable them to persist as traders, through an increasingly hostile environment till the end of the 18th century. In the process, they outmanoeuvred their Hindu compatriots. One merchant of Cuddalor, Nellabuka Marikar, freightening goods in his ships to Acheh have had great influence with port authorities – they used both Dutch and English passes and circumvented Dutch blockades.

In their search to trade, they had settled in large numbers in the southern Siamese provinces and the island of Ujung Salang (Phuket) in the 17th century. There were also some Chulia settlements in the port of Mergui and the province of Tenasserim on the overland route to

Ayuthya, but subordinated to the Golconda Muslims and the Indo-Persians. By the end of the 18th century, there were populous Chulia settlements in Kuala Kedah and up to the Kedah river close to Alor Star.

The Light Letters (1771-1994) also told us about the movement of the Marakayas and Malabaris. Later they moved to Tanjong in large numbers, many from Kuala Bahang (now Kuala Kedah). Their ships from Porto Novo (now Perrangi Pettai), Nagore or Nagapatnam would sail to Pulau Pinang, and then to Mergui, Phuket, Melaka, Acheh and Pedir. The ships ranged from 100 to 300 tonnes and carried goods such as textiles, rice, tobacco, salt from India; and pepper, tin, ginger, gambier, betel nuts, rattan, and gold dust on the return journey.


PH selesai agih 28 kerusi, tanding guna logo PH – Anwar

Pengerusi PH Datuk Seri Anwar Ibrahim berkata daripada keseluruhan 28 kerusi Dewan Undangan Negeri (DUN), Parti Keadilan Rakyat (PKR) akan bertanding di 11 kerusi, Parti Amanah Negara (Amanah), sembilan dan DAP, lapan kerusi.

”Pembahagian kerusi dalam amalan politik bersama parti-parti ini, satu proses yang panjang, dari peringkat DUN ke peringkat negeri dan negeri diberikan ruang yang panjang untuk berbahas dan memuktamadkan. Selepas itu barulah dikemukakan ke jawatankuasa khas mewakili pimpinan parti sebelum dibawa ke Majlis Presiden.

“Setakat ini keputusan kita DAP kekal lapan, Amanah, sembilan dan PKR, 11,” katanya dalam sidang media di Ibu Pejabat PKR di Kuala Lumpur, hari ini dan dihadiri Presiden Amanah Mohammad Sabu dan Setiausaha Agung DAP Lim Guan Eng.

Anwar yang juga Presiden PKR berkata kesemua komponen PH-PKR, DAP, Amanah dan Pertubuhan Kinabalu Progresif Bersatu (UPKO) – juga sebulat suara bersetuju untuk gabungan berkenaan bertanding menggunakan logo PH dalam PRN berkenaan.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 Nov, penamaan calon pada 8 Nov manakala undi awal pada 16 Nov ini.

PRN Melaka diadakan susulan pembubaran Dewan Undangan Negeri Melaka pada 4 Okt lepas apabila empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Datuk Seri Sulaiman Md Ali.

Anwar berkata selain itu, perbincangan PH juga turut memuktamadkan agihan kerusi Parlimen negeri itu yang akan ditandingi pada Pilihan Raya Umum (PRU) akan datang.

“Kita juga berbincang jangka panjang pembahagian kerusi Parlimen yang juga telah kita putuskan iaitu PKR kekal dua, Amanah dua dan DAP akan tambah Parlimen Alor Gajah kerana ini kawasan tradisional DAP tetapi didesak (Parti Pribumi) Bersatu (Malaysia) dalam pilihan raya umum yang lepas (untuk bertanding) dan kini kita serah kembali kepada DAP,” katanya.

Pada Pilihan Raya Umum ke-14 (PRU14), PKR bertanding di Parlimen Tangga Batu dan Hang Tuah Jaya, Bersatu di Alor Gajah dan Masjid Tanah, Amanah di Jasin manakala DAP di Kota Melaka.

Melaka mempunyai keseluruhan enam kerusi Parlimen dan daripada jumlah itu, PH menang empat kerusi iaitu Parlimen Hang Tuah Jaya (PKR), Tangga Batu (PKR), Alor Gajah (Bersatu) dan Kota Melaka (DAP).

Sementara itu, ditanya mengenai rundingan bersama Parti Ikatan Demokratik Malaysia (MUDA) yang berhasrat bertanding bersama dengan blok PH, Anwar berkata perbincangan masih berlangsung. -BERNAMA


Latihan atlet Para Sukma Melaka dihentikan serta-merta

AYER KEROH 12 Nov. – Semua program latihan melibatkan atlet Para Sukan Malaysia (Sukma) dihentikan serta-merta sehingga tamat Perintah Kawalan Pergerakan Bersyarat (PKPB), 6 Disember depan.

Perkara itu diputuskan Pengerusi Jawatankuasa NGO, Pembangunan Belia dan Sukan negeri Datuk Mohd Rafiq Naizamohideen selepas menghadiri Mesyuarat Jawatankuasa Tertinggi (Khas) Sukan Malaysia secara dalam talian baru-baru ini.

Menurutnya keputusan itu diambil setelah mengambil kira kepentingan kesihatan, kesejahteraan dan kebaikan semua pihak dalam mendepani cabaran wabak COVID-19 yang memasuki gelombang ketiga.

“Kesemua latihan melibatkan atlet Sukma itu haruslah mematuhi prosedur operasi standard (SOP) yang telah dibentangkan oleh Menteri Kanan Pertahanan pada 13 Oktober lalu,” katanya.

Antara yang ditetapkan sepanjang PKPB ialah tidak membenarkan sebarang aktiviti di kawasan tertutup (indoor), aktiviti kolam renang, aktiviti bersentuhan fizikal, aktiviti perlawanan bagi sukan berpasukan dan aktiviti penganjuran kejohanan atau pertandingan.

Bagaimanapun, program latihan berpusat atlet yang sedia ada di bawah kendalian Majlis Sukan Negara dan Majlis Sukan Negeri Melaka boleh diteruskan secara tertutup dan terkawal (Quarantine Based Approach).

Untuk rekod, kejohanan Sukma dan Para Sukma 2020 yang dijadual berlangsung tahun depan telah ditangguhkan dan penganjurannya ditunda ke tahun 2022 dengan Johor masih kekal menjadi tuan rumah.


Pengamal media Malaysia dirai menerusi HAWANA hari ini

Selepas dua tahun tidak diadakan kerana penularan COVID-19, HAWANA 2022 yang bertemakan ‘Suara Jelata, Aspirasi Negara’ itu akan dirasmi Perdana Menteri Datuk Seri Ismail Sabri Yaakob petang ini.

Sambutan di negeri berserajah ini juga bakal menyaksikan Deklarasi Melaka 2022 dibacakan yang mengandungi pandangan dan hasrat wartawan serta aspirasi mereka dalam melaksanakan tugasan serta peranan bersama-sama dalam membangun negara.

Selain itu, acara kemuncak adalah penyampaian Anugerah HAWANA 2022 kepada wartawan profesional/individu/organisasi yang memberi sumbangan besar bukan sahaja dalam bidang kewartawanan tetapi dalam membentuk minda rakyat menerusi karya dihasilkan.

Perhimpunan terbesar bagi memperingati dan menghargai profesion kewartawanan di Malaysia yang merupakan wira tidak didendang itu turut dihadiri wakil wartawan dari Indonesia dan Vietnam.

Bersempena sambutan itu, Ikatan Setiakawan Wartawan Malaysia Indonesia (ISWAMI) Malaysia mengundang 17 pemimpin utama media dari Indonesia termasuk ISWAMI Indonesia, Direktor Utama Perusahaan Umum Lembaga Revolusi Kantor Berita Nasional (Antara), Ketua Pengarang – TVOne & VivaNews, DetikCom, Kompas TV, Kompas, The Jakarta Post dan Metro TV.

Terdahulu, sambutan HAWANA 2022 dimulakan dengan dua sesi Forum Media Nasional bertemakan ‘Kewartawanan Era Revolusi Industri Keempat: Cabaran dan Peluang’ bermula 9 pagi ini.

Tarikh 29 Mei diwartakan sebagai Hari Wartawan Nasional sempena penerbitan pertama akhbar di Malaysia iaitu Utusan Melayu pada 29 Mei 1939, yang menjadi platform pertama media di Malaysia.

Kali pertama HAWANA diadakan adalah pada 11 April 2018 di Pusat Pameran dan Konvensyen Matrade Kuala Lumpur. Sambutan julung kali bertemakan ‘Membela Bangsa, Membina Negara’ itu dihadiri kira-kira 1,000 pengamal media dari seluruh negara.


Bantuan kewangan kepada pemain industri pertanian akan diumum – Nanta

PUTRAJAYA, 27 Nov – Kerajaan akan mengumumkan keputusan mengenai bantuan kewangan kepada pemain industri pertanian dalam masa terdekat, sebagai kaedah meringankan beban kos operasi yang telah memberi impak kepada harga barangan di pasaran.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata pihaknya bersama Kementerian Pertanian dan Industri Makanan (MAFI), telah mengemukakan cadangan tersebut kepada Kementerian Kewangan (MOF) pada 24 Nov lepas (Rabu).

“MOF secara dasarnya bersetuju untuk mempertimbangkan saranan cadangan daripada kedua-dua kementerian. Sebarang keputusan berkaitan bantuan kewangan kepada pemain industri akan diumumkan oleh MOF,” katanya dalam satu kenyataan, di sini hari ini.

Beliau berkata bantuan kewangan yang bakal diberikan kepada pemain industri pertanian itu dijangka mampu menyerap lonjakan kos yang terpaksa ditanggung pengguna.

Nanta berkata pertemuan antara tiga pihak itu dibuat hasil dapatan daripada pertemuan antara Jawatankuasa Bersama Kementerian Perdagangan Dalam Negeri dan Hal Ehwal Pengguna (KPNHEP) dan MAFI bersama pihak berkepentingan serta pemain industri pertanian.

“Melalui sesi libat urus yang telah dijalankan, pemain industri yang terkesan telah memaklumkan keperluan mereka untuk mendapatkan bantuan kewangan daripada kerajaan bagi membantu meringankan beban kos operasi,” katanya.

Menurutnya, KPDNHEP sentiasa peka dan prihatin terhadap sebarang isu berkaitan kenaikan harga barangan terutama makanan serta keperluan asas yang membebankan rakyat di negara ini.

Justeru katanya, pegawai penguatkuasa dan pegawai pemantau harga KPDNHEP secara proaktif akan memantau dan memeriksa harga barang di seluruh negara bagi memastikan harga barangan termasuk sayur-sayuran berada dalam keadaan stabil.

“Tindakan akan dikenakan ke atas mana-mana peniaga di setiap rantaian bekalan sekiranya terdapat unsur pengambilan keuntungan secara tidak munasabah (mencatut) di bawah Akta Kawalan Harga dan Antipencatutan (AKHAP) 2011,” katanya.

Seksyen 14(1) AKHAP 2011 memperuntukan sekiranya disabit kesalahan, boleh dikenakan denda sehingga RM500,000 bagi perbadanan atau syarikat dan sehingga RM100,000 bagi individu, atau dipenjarakan selama tempoh tidak melebihi tiga tahun atau kedua-duanya sekali.

Nanta menasihatkan pengguna untuk menggunakan aplikasi Price Catcher yang dibangunkan KPDNHEP untuk mendapatkan maklumat terkini mengenai harga barangan keperluan asas. – BERNAMA


KKM dapat kelulusan ambil 8,302 petugas kesihatan kontrak untuk tangani COVID-19

PUTRAJAYA 4 Mei. – Kementerian Kesihatan (KKM) telah memperoleh kelulusan Kementerian Kewangan untuk mengambil 8,302 petugas kesihatan kontrak menerusi inisiatif mengoptimumkan penggunaan sumber manusia bagi menangani pandemik COVID-19 di negara ini.

Menteri Kesihatan Datuk Seri Dr Adham Baba berkata, petugas kesihatan kontrak yang diambil setakat April lalu meliputi 82 pegawai sains, jururawat seramai 4,472 orang, penolong pegawai perubatan (2,249), juruteknologi makmal perubatan (666), penolong pegawai persekitaran (340) dan juru x-ray diagnostik (293).

“Jumlah tersebut termasuk kelulusan oleh Kementerian Kewangan bagi menyambung perkhidmatan sejumlah 200 orang kaunselor yang kini menyediakan khidmat kaunseling dan sokongan kesihatan mental kepada pelanggan di klinik kesihatan di seluruh negara,” katanya dalam satu kenyataan hari ini.

Beliau berkata kerajaan juga bersetuju meluluskan pelantikan semula 3,622 pegawai perubatan, pegawai pergigian dan pegawai farmasi untuk tempoh satu tahun lagi dengan kos emolumen sebanyak RM289.69 juta.

Dr Adham berkata KKM juga sudah melantik 3,042 orang Personel MySTEP bagi membantu tugas bukan klinikal di seluruh fasiliti kesihatan dan institusi di bawah kementerian.

Berdasarkan situasi semasa jangkitan COVID-19 di beberapa negeri, KKM melaksanakan mobilisasi dalaman petugas kesihatan melibatkan pelbagai skim perkhidmatan seperti pakar perubatan klinikal, pakar perubatan kesihatan awam, pegawai perubatan, pegawai sains, penolong pegawai perubatan dan jururawat.

“Inisiatif seperti ini akan diteruskan dari semasa ke semasa berdasarkan keperluan kritikal di negeri-negeri tertentu di samping memastikan keperluan sedia ada di negeri lain tidak terjejas,” katanya.

Beliau merakamkan penghargaan kepada Jabatan Perkhidmatan Awam, Kementerian Sains, Teknologi dan Inovasi, Agensi Pengurusan Bencana Negara, kementerian dan agensi awam serta pentadbiran kerajaan negeri yang telah memobilisasikan anggota masing-masing membantu KKM di penempatan seperti Crisis Preparedness and Response Centre (CPRC), Pusat Kuarantin dan Rawatan Berisiko Rendah (PKRC), COVID-19 Assessment Centre dan Pusat Pemberian Vaksin di seluruh negara.

Seramai 306 anggota Kumpulan Pelaksana seperti penolong pegawai tadbir, pembantu tadbir (Perkeranian/Operasi), pembantu tadbir (Kewangan), pegawai khidmat pelanggan dan pemandu dimobilisasi bagi membantu Jabatan Kesihatan Negeri dan Pejabat Kesihatan Daerah.

“Kementerian berharap pelaksanaan inisiatif ini dapat meningkatkan lagi kecekapan dan keberkesanan dalam usaha kerajaan menangani penularan pandemik wabak COVID-19 di negara ini,” katanya.


Bekalan ayam di Johor mencukupi

JOHOR BAHRU, 23 Mei – Bekalan ayam di negeri ini masih mencukupi meskipun berlaku kekurangan di beberapa lokasi dengan kuantiti yang terhad, kata Pengarah Kementerian Perdagangan Dalam Negeri dan Hal Ehwal Pengguna (KPDNHEP) Johor Mohd Hairul Anuar Bohro.

Meskipun begitu, beliau berkata pihaknya sentiasa melakukan pemantauan berterusan termasuk aduan berkaitan kedudukan bekalan serta kenaikan harga ayam yang dilaporkan, sejak akhir-akhir ini.

“Sehingga hari ini, 33 aduan telah diterima berkaitan kenaikan harga serta bekalan ayam telah selesai disiasat dan diambil tindakan kes di bawah Akta Kawalan Harga dan Anti Pencatutan (AKHAP) 2011 AKHAP 2011,” katanya dalam satu kenyataan di sini, hari ini.

Mohd Hairul Anuar berkata KPDNHEP Johor telah melakukan 4,487 pemeriksaan meliputi 4,321 pemeriksaan di peringkat peruncit dan selebihnya di peringkat pemborong serta pengeluar, daripada tempoh kuat kuasa Penentuan Harga Maksimum (PHM) bagi Ayam dan Telur, sejak 5 Feb lepas.

“Sebanyak 121 kes telah direkodkan di bawah Akta Kawalan Harga dan Anti Pencatutan (AKHAP) 2011 dengan jumlah kompaun sebanyak RM 101,300,” katanya.

Beliau berkata pihaknya telah meningkatkan pemeriksaan dengan menempatkan anggota penguatkuasa di lokasi tumpuan terutama pasar basah, pasar awam dan pasar tani serta pasaraya yang menjual ayam.

Selain itu Mohd Hairul Anuar berkata pemeriksaan dan tinjauan stok bekalan ayam melibatkan 200 anggota juga dijalankan di setiap rantaian pengedaran bagi memastikan tiada isu terputus bekalan ayam sekaligus memastikan bekalan barangan keperluan harian mencukupi, tambahnya lagi.


Tiga PPS dibuka di Kedah, Negeri Sembilan tempatkan 138 mangsa banjir

KUALA LUMPUR, 17 Mei – Tiga pusat pemindahan sementara (PPS) di dua negeri dibuka menempatkan 138 mangsa banjir daripada 48 keluarga setakat pagi tadi.

Di KEDAH, seramai 28 mangsa banjir daripada enam keluarga di Baling ditempatkan di PPS Sekolah Kebangsaan (SK) Tawar setakat 9 pagi ini.

“Pagi ini cuaca cerah di Baling. Air dah surut, mangsa akan ke rumah masing-masing untuk membersihkan rumah,” katanya dalam kenyataan hari ini.

DI NEGERI SEMBILAN, data terkini menerusi aplikasi InfoBencana Jabatan Kebajikan Masyarakat melaporkan dua PPS dibuka iaitu di SK Undang Johol dan Dewan Desa Dangi, Johol, Kuala Pilah melibatkan 110 individu membabitkan 42 keluarga setakat 8 pagi tadi.

Sementara itu, Pengarah Angkatan Pertahanan Awam Malaysia (APM) Negeri Sembilan Lt Kol (PA) Mohd Syukri Md Nor berkata berlaku kejadian tanah runtuh di N14 Jalan Inas – Kampung Batu berikutan hujan lebat di kawasan berbukit di lokasi tersebut yang menghalang sepenuhnya lalu lintas.

“Susulan itu pengguna jalan raya dinasihatkan menggunakan jalan alternatif iaitu Laluan FT051 Jalan Kuala Pilah – Seremban atau Laluan FT009 Kuala Pilah – Tampin,” katanya di sini.

Hujan lebat berterusan sejak tengah hari semalam menyebabkan beberapa lokasi di tiga negeri dinaiki air, iaitu Kuala Kubu Bharu, Selangor; Nilai, Seremban dan Kuala Pilah, Negeri Sembilan; serta Baling, Kedah.


DUN Machap Jaya: Turap parkir Klinik Kesihatan Tebong

MACHAP JAYA 21 Julai – Lokasi Klinik Kesihatan Tebong yang terletak di laluan utama Jalan Simpang Gading-Ayer Pasir merumitkan pesakit mencari petak parkir kenderaan mereka ketika mendapatkan rawatan.

Justeru, Ahli Dewan Undangan Negeri (ADUN) Machap Jaya, Ngwe Hee Sem mengambil inisiatif memastikan kawasan tempat letak kereta di klinik berkenaan diturap dan ditanda dengan 10 petak parkir.

Katanya, pesakit yang mendapatkan rawatan di klinik itu sebelum ini parkir di tepi jalan jadi keadaan itu agak membahayakan kenderaan dan keselamatan mereka.

“Kerja-kerja menurap dan menanda parkir di klinik kesihatan itu dilakukan oleh Jabatan Kerja Raya (JKR) Alor Gajah dan saya mengucapkan ribuan terima kasih kepada agensi itu.

“Saya singgah di hadapan klinik terbabit untuk melihat kerja menurap jalan untuk pengunjung Klinik Kesihatan Tebong,” katanya menerusi catatan Facebook rasminya.


PM ucap takziah atas pemergian Tan Sri Dr Abdul Rahman Abdul Hamid

Beliau berkata kerajaan merakamkan jutaan penghargaan di atas segala jasa dan bakti yang dicurahkan Allahyarham sepanjang perkhidmatan dalam Angkatan Tentera Malaysia.

“Takziah saya ucapkan kepada balu Allahyarham, Puan Sri Rosilah Ahmad, dan seluruh ahli keluarga Allahyarham. Semoga diberikan ketabahan menghadapi ujian ini.

“Hanya Allah SWT yang dapat membalas segala jasa Allahyarham. Bersama-samalah kita doakan agar Allahyarham ditempatkan dalam kalangan mereka yang beriman dan beramal soleh,” menurutnya dalam kenyataan di laman Facebook beliau.

Allahyarham, yang merupakan bekas Panglima Angkatan Tentera ke-11, meninggal dunia pada usia 83 tahun di Hospital Angkatan Tentera Tuanku Mizan di sini akibat jangkitan kuman di paru-paru.

Jenazah Allahyarham selamat dikebumikan di Tanah Perkuburan Islam Raudhatul Sakinah Kem Perdana Sungai Besi di sini pada 3.15 petang dengan penuh istiadat ketenteraan.


Pekerja pembersihan dakwa Jambatan Panglima Awang tempat ‘keras’

Keindahan dan kebersihan serta suasana damai landskap dan laluan siar kaki di sungai yang mengalir di tengah-tengah kawasan bangunan warisan dan moden, menjadikan Sungai Melaka sebagai imej negeri ini sehingga kini.

Namun, siapa sangka untuk mengekalkan keindahan, kebersihan dan keselamatan sungai kebanggaan negeri bersejarah ini, pelbagai cabaran terpaksa diharungi petugas Pasukan Emergency Response Team (ERT) dan Unit Pembersihan Perbadanan Pembangunan Sungai dan Pantai Melaka (PPSPM).

Bagi Shahril Abu, 31, bergelar Ketua Pasukan ERT PPSPM bukanlah satu tugasan mudah selepas bermula sebagai pekerja am di situ sejak 2010.

Katanya, pada awalnya agak susah kerana perlu mempelajari banyak perkara, namun selepas 11 tahun bekerja kini dia mampu mengendali bot di situ selain belajar asas cara menyelamat.

“Kejadian berlaku kira-kira lima atau enam tahun lalu, waktu saya bertugas waktu pagi dan dapat panggilan daripada jurumudi bot mengatakan pelancong nampak anak buaya, berukuran enam kaki panjang (kira-kira 1.8 meter).

“Kami terus bergegas ke tempat kejadian, dan mendapati benar ada seekor buaya tembaga muncung tirus dan segera menghubungi PERHILITAN (Jabatan Perlindungan Hidupan Liar dan Taman Negara), namun sukar bagi pihak terbabit untuk menangkap buaya itu kerana faktor Sungai Melaka ketika itu tidak bertebing.

“Jadi, kami pasukan ERT sepakat untuk menangkap buaya itu sendiri bagi membantu pihak PERHILITAN, namun pelbagai kaedah dan cara digunapakai tetap gagal sehinggalah ada antara ahli pasukan menyuarakan hasrat untuk menangkap buaya tersebut menggunakan kaedah menangkap ular.

“Kami menjerut kepala dan ekor buaya menggunakan tali sebelum diikat dan kepalanya ditutup dengan kain…dipercayai buaya itu masih ada di Taman Buaya Melaka,” ujarnya dengan nada bersemangat.

Ujar bapa kepada dua cahaya mata itu, selain menangkap buaya, dia pernah menjumpai lebih 10 mayat sepanjang bertugas menjaga keselamatan sungai namun enggan mengulas lanjut pengalaman terbabit.

Sharil berkata, keadaan lain yang kerap dihadapi seperti terserempak kumpulan hisap gam, gelandangan dan orang mabuk yang duduk di tepi tebing sungai.

“Bagi mengelakkan kejadian tidak diingini seperti jatuh dalam air, lemas dan sebagainya, maka pihak ERT akan ‘halau’ golongan terbabit supaya menjauhi dari tebing sungai,” katanya lagi.

Sementara itu, Pekerja Am Unit Pembersihan Sungai Melaka, PPSPM, Ahmad Fitri Abdullah, 27, pula berkata, sepanjang tiga tahun bertugas mengutip sampah di sepanjang Sungai Melaka, dia pernah berdepan kejadian cemas bot pembersihan hampir karam.

“Masa kejadian itu, paras air sungai rendah dan bot yang dipandu rakan ketika itu mengalami kebocoran akibat terlanggar ‘piling’ di tebing Sungai.

“Masa tu sangat cemas…bila air dah mula memenuhi ruangan belakang bot, dengan keadaan bot dah nak karam tapi kami cepat-cepat cedok buang air sungai dan terus ambil baju yang kami guna untuk menutup kebocoran terbabit sementara menunggu unit bantuan datang membantu untuk tarik bot ke pangkalan,” katanya.

Katanya, sampah paling luar biasa ditemui sepanjang dia bertugas ialah tilam bersaiz besar yang dibuang ke dalam Sungai Melaka selain kerap menjumpai kondom terpakai dibuang di Sungai itu.

“Sampah yang banyak dibuang di sungai ini bukannya sisa makanan tapi lebih kepada kayu-kayu sisa pembinaan, tilam, patung sembahyang selain ada orang menjadikan sungai ini tempat membuang ancak, barang sembahyang, botol berisi kain kuning serta barangan disyaki ada unsur syirik,” kata bapa kepada dua anak itu.

Sementara itu rakannya, Mohd Syafizie Othman, 24,  pula berkongsi pengalaman seram ketika membersihkan Sungai Melaka pada waktu malam sebelum pelaksanaan Perintah Kawalan Pergerakan (PKP).

“Waktu nak masukkan sampah ke dalam tong roro disediakan pasti ada antara kami terjatuh sendiri ke dalam sungai, seolah-olah ada ‘benda’ menolak.

“Selain itu jika mengutip sampah di sungai Melaka Fasa 1 waktu malam dan melalui Jambatan Pasar di situ, kita berasa seram sejuk, kononnya kata orang kawasan itu tempat tentera Jepun memancung kepala pembelok zaman dulu,” katanya.


Yayasan Melaka meterai perjanjian usahasama bangunkan tanah di Lendu

PUCHONG 21 Feb – Yayasan Melaka menandatangani perjanjian usahasama bersama Syarikat Homewise Construction (Melaka) Sdn Bhd di PT Swift Marketing Sdn Bhd di Bandar Puteri, di sini petang tadi.

Dalam majlis berkenaan, Yayasan Melaka diwakili Ahli Lembaga Pengarahnya, Encik Mohamad Azmi Sabtu dan Tuan Haji Mohd Faruk Mohd Sultan; manakala Homewise Construction (Melaka) Sdn Bhd diwakili oleh Pengarah Urusannya, Datuk Wira Tai Chee Ming dan Pengerusinya, Datuk Dr. Abd Aziz Jamaluddin.

Menerusi catatan Facebook peribadinya, Sulaiman berkata majlis menandatangani perjanjian itu adalah susulan daripada mesyuarat kerajaan negeri yang dijalankan pada 13 Okt lalu.

“Majlis menandatangani JV (perjanjian usahasama) ini adalah susulan Mesyuarat Jawatankuasa Pelaburan/Projek Yayasan Melaka Bil 1/2020 pada 13 Oktober 2020 yang bersetuju supaya Yayasan Melaka membangunkan tanah secara usahasama antara YM dan Syarikat Homewise Construction (Melaka) Sdn. Bhd di Mukim Lendu, Melaka.

“Perjanjian usahasama ini termasuklah pajakan tanah bagi tanaman durian musang king, pembangunan dengan pembinaan perumahan secara ‘Design and Build, serta pembangunan kilang dijadikan tapak pemprosesan makanan berasaskan durian musang king dan sarang burung walit.

“Semoga kerjasama yang dimeterai ini membawa anjakan baharu buat Yayasan Melaka dalam mempelbagaikan sumber pendapatan kepada syarikat, seterusnya menawarkan lebih banyak peluang pekerjaan kepada rakyat Negeri Melaka,” katanya.


Agong, Raja Permaisuri lakar sejarah berangkat ke istiadat perbarisan Hari Polis ke-216

KUALA LUMPUR, 20 Mac – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan berangkat ke Istiadat Perbarisan Peringatan Hari Polis ke-216 di Pusat Latihan Polis Kuala Lumpur, di sini, hari ini.

Keberangkatan tiba pasangan diraja pada 9 pagi disambut Perdana Menteri Datuk Seri Anwar Ibrahim dan Ketua Polis Negara Tan Sri Acryl Sani Abdullah Sani.

Al-Sultan Abdullah kemudiannya mencemar duli memeriksa perbarisan Kawalan Kehormatan terdiri daripada 102 anggota Kawalan Kehormatan dari Pasukan Simpanan Persekutuan PDRM yang diketuai Pegawai Pemerintah Baris DSP Mohd Zulfadli Zulkifli.

Nyanyian lagu Negaraku dan Sang Saka Biru dialunkan Gabungan Pancaragam Polis Diraja Malaysia (PDRM) sebelum Seri Paduka berdua menerima penghormatan Diraja disertai lintas hormat tiga buah helikopter yang membawa bendera Sang Saka Biru dan Jalur Gemilang.

Antara yang terlibat ialah Jabatan Keselamatan Dalam Negeri dan Ketenteraman Awam, Pertubuhan Bangsa-Bangsa Bersatu (PBB), Jabatan Pengurusan, Jabatan Siasatan Jenayah dan Jabatan Siasatan dan Penguatkuasaan Trafik.

Hadir sama ialah Timbalan Perdana Menteri Datuk Seri Fadillah Yusof, Menteri Dalam Negeri Datuk Seri Saifuddin Nasution Ismail, Panglima Angkatan Tentera Malaysia Jen Tan Sri Affendi Buang dan Timbalan Ketua Polis Negara Tan Sri Razarudin Husain serta pegawai-pegawai kanan polis.

Seri Paduka berdua kemudiannya dipersembahkan dengan Pantomin peringatan 10 tahun insiden pencerobohan Kampung Tanduo di Lahad Datu, Sabah yang dikareografikan oleh Pengarah Jabatan Keselamatan Dalam Negeri dan Ketenteraman Awam Bukit Aman Datuk Seri Hazani Ghazali.

Seri Paduka berdua turut bertemu dengan waris keluarga pegawai dan anggota polis yang terkorban dalam tragedi tragis berkenaan iaitu ASP Zulkifli Mamat dan Sarjan Sabaruddin Daud.


PN kaji faktor kekalahan

BANDAR HILIR 20 Nov – Perikatan Nasional (PN) akan mengkaji secara mendalam faktor kekalahan parti itu pada Pilihan Raya Negeri (PRN) Melaka.

Pengerusinya Tan Sri Muhyiddin Yassin berkata, jumlah peratusan keluar mengundi yang rendah, jentera parti serta beberapa masalah lain menjadi tumpuan kajian itu kelak.

“Kita akan membuat kajian yang amat mendalam kerana inilah pertama PN sebagai satu gabungan bekerja sebagai satu pasukan yang boleh dikatakan mantap.

“Tetapi apa pun dengan keputusan ini kita akan buat satu kajian sama ada (peratusan) keluar mengundi, jentera atau masalah-masalah lain (yang menjadi punca).

Meskipun hanya memenangi dua kerusi pada PRN ini, Muhyiddin bagaimanapun yakin PN mampu menjadi pencabar utama Barisan Nasional (BN) pada Pilihan Raya Umum (PRU) akan datang.

“Kita sudah berhijrah jauh dan kita yakin bahawa prinsip dan asas pembentukan bukan sahaja Bersatu tetapi yang lain juga untuk menawarkan sesuatu dan mendokong kerajaan kearah yang lebih baik,” katanya.

Dalam pada itu, Muhyiddin turut mengucapkan tahniah di atas kemenangan BN pada PRN Melaka selain mengingatkan parti itu untuk mengotakan semua janji yang dibuat di dalam manifesto yang telah diumumkan.


FAM teliti 10 nama sebagai pembantu Pan Gon

Setiausaha Agung Persatuan Bolasepak Malaysia (FAM) Mohd Saifuddin Abu Bakar berkata jurulatih berpengalaman tersebut antara 10 calon sedang diteliti Pengarah Teknikal badan induk itu, Scott O’Donell.

Beliau berkata individu yang dilantik akan diketahui selepas ketibaan Pan Gon di Malaysia, memandangkan jurulatih berusia 52 tahun itu ingin berjumpa dengan bakal pembantunya terlebih dahulu sebelum membuat keputusan.

“Selain nama besar, nama kecil, nama panjang dan nama pendek pun ada. Memang ada beberapa calon yang minat untuk jadi pembantu ketua jurulatih dan perkara itu akan dimuktamadkan bila dia (Pan Gon) sampai sebab dia perlu berjump dan menemu bual calon sama ada memenuhi kriteria diinginkan.

“Tetapi nama-nama berkenaan akan disenarai pendek FAM sebelum kita beri kepada dia. Kemudian terpulang kerana dia adalah ketua jurulatih yang akan membuat keputusan siapa dia nak,” katanya ketika dihubungi Bernama hari ini.

“Pan Gon ada minta FAM calonkan seseorang kerana dia memang nak seorang jurulatih tempatan. FAM tidak mempunyai masalah menyediakannya, kita akan cari yang sesuai. Proses itu akan dikendalikan TD (Pengarah Teknikal) dan beliau juga akan menyediakan nama-nama tersebut,” katanya.

Jumaat lepas, FAM mengumumkan pelantikan Pan Gon sebagai ketua jurulatih baharu skuad Harimau Malaya, menggantikan Tan Cheng Hoe yang melepaskan jawatannya awal tahun ini.

Pan Gon dijangka tiba awal bulan depan bersama-sama empat pembantunya iaitu seorang penolong jurulatih, seorang jurulatih penjaga gol, seorang jurulatih kecergasan dan seorang juruanalisis.

Perkembangan itu mendapat reaksi pelbagai pihak, selain terdapat cadangan supaya kehadiran Pan Gon bersama empat pembantunya itu dilengkapi bantuan jurulatih tempatan yang lebih mengenali landskap bola sepak negara.

Sementara itu, Mohd Saifuddin berkata FAM menerima dan sedia mempertimbangkan cadangan Badan Siasatan Bebas Pasukan Harimau Malaya supaya melantik ketua jurulatih skuad kebangsaan sebagai pengurus pasukan seperti dilaksanakan negara-negara Eropah. – BERNAMA


Helikopter terhempas, lima individu selamat

KUALA LUMPUR 24 Mac. – Dua cedera manakala tiga lagi dilaporkan selamat dalam nahas sebuah helikopter jenis H125 yang terhempas di Lapangan Terbang Sultan Abdul Aziz Shah (LTSAAS) di Subang pagi tadi.

Kejadian berlaku pada 9.18 pagi, dengan lima individu yang berada dalam helikopter itu adalah juruterbang dan penolong juruterbang serta tiga penumpang.

Pengarah Jabatan Bomba dan Penyelamat Selangor Norazam Khamis berkata, pihaknya menerima panggilan kecemasan pada 9.47 pagi tadi dan segera ke lokasi kejadian.

Sementara itu, Ketua Polis Daerah Petaling Jaya Asisten Komisioner Nik Ezanee Mohd Faisal berkata, helikopter berkenaan terhempas di dalam kawasan Lapangan Terbang Sultan Abdul Aziz Shah pada 9.18 pagi tadi.


Resolusi fahaman ‘Ibu Yati’ disembah maklum kepada Majlis Raja-Raja

KUALA LUMPUR 24 Feb. – Resolusi Mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam kali ke-118 berhubung fahaman ‘Ibu Yati’ telah disembah maklum kepada Majlis Raja-Raja, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata resolusi itu dihasilkan selepas mesyuarat mendengar pembentangan laporan mengenai fahaman terbabit oleh Jabatan Agama Islam Selangor (JAIS) pada 17 Februari lalu.

“Saya ingin menzahirkan ucapan terima kasih kepada JAIS selaku pihak berkuasa agama negeri atas kerjasama yang utuh dalam memelihara akidah umat Islam.

“Kerajaan persekutuan dengan kerjasama pihak berkuasa agama negeri sentiasa berganding bahu dalam memastikan isu-isu membabitkan penyelewengan akidah Ahli Sunnah Wal Jamaah dapat diatasi dengan sebaiknya,” katanya dalam hantaran menerusi laman Facebook rasmi beliau hari ini.


Lelaki bakar rumah diburu polis

JERTIH, 31 Mei – Seorang lelaki yang dipercayai penagih dadah diburu polis kerana disyaki membakar sebuah rumah di Kampung Keruak di Hulu Besut, di sini petang semalam.

Ketua Polis Daerah Besut Supt Abdul Rozak Muhammad berkata lelaki tempatan berusia 40an itu dipercayai sedang bersembunyi di dalam hutan di sekitar kampung tersebut selepas melakukan perbuatan khianat itu kira-kira pukul 4 petang.

“Polis turut meminta orang awam yang mempunyai maklumat mengenai suspek supaya menghubungi mana-mana balai polis berhampiran dan kes ini sedang disiasat menurut Seksyen 436 Kanun Keseksaan kerana melakukan khianat dengan api.

“Suspek dikatakan mahir dengan selok-belok di dalam hutan di situ menyebabkan usaha memberkasnya berdepan kesulitan,” katanya ketika dihubungi Bernama hari ini.

Menurut Nor Baidi, perbuatan suspek itu sempat dilihat oleh anak lelakinya berusia 16 tahun yang ketika itu berada di dalam bilik air sebelum terdengar suatu bunyi mencurigakan.

“Anak saya terkejut kerana ketika mengintai melalui lubang bilik air, dia ternampak suspek sedang menjirus cecair dipercayai petrol ke dinding rumah sebelum suspek bertindak membaling kain yang dinyalakan api ke salah satu bilik tidur.

“Kejadian kali ini merupakan perbuatan kali keenam suspek membakar rumah saya termasuk ada sekali suspek membakar kereta saya dalam tempoh dua tahun kebelakangan ini, namun kami sekeluarga sempat memadamkan api sebelum merebak pada lima cubaan sebelum ini,” katanya ketika ditemui Bernama hari ini.


Had tempoh jawatan PM 2 penggal, RUU Anti Lompat Parti akan dibentang di Parlimen

PUTRAJAYA 13 Ogos – Perdana Menteri akan membentangkan dua rang undang-undang (RUU) pindaan perlembagaan baharu jika kerajaan Perikatan Nasional pimpinannya berjaya mendapat sokongan bi-partisan di Dewan Rakyat.

Tan Sri Muhyiddin Yassin berkata, antara RUU yang bakal dibentang ialah menghadkan tempoh jawatan Perdana Menteri kepada dua penggal sahaja serta RUU Anti-Lompat Parti.

Selain itu katanya, kerajaan juga akan memperkukuhkan reformasi parlimen dengan memastikan jumlah Ahli Parlimen Kerajaan dan pembangkang yang menganggotai Jawatankuasa Pilihan Khas Parlimen adalah lebih seimbang.

Menurutnya lagi, jumlah Jawatankuasa Pilihan Khas Parlimen juga boleh ditambah untuk memastikan semua Ahli Parlimen dapat memainkan peranan semak dan imbang yang lebih berkesan menerusi penglibatan mereka dalam jawatankuasa ini.

“Sebagai pengiktirafan kepada peranan semak dan imbang di Parlimen, 50 peratus Jawatankuasa Pilihan Khas akan dipengerusikan oleh Ahli Parlimen Kerajaan dan 50 peratus lagi oleh Ahli Parlimen pembangkang.

“Sejajar dengan jangkaan bebanan tugas yang akan bertambah dalam melaksanakan fungsi semak dan imbang yang lebih efektif, kerajaan akan menyediakan kakitangan sokongan dan saraan yang berpatutan kepada semua Pengerusi Jawatankuasa Pilihan Khas Parlimen,” katanya.


Video hempas murid tadika: KPWKM gesa tindakan tegas terhadap si pelaku

KUALA LUMPUR 27 Mac. – Kementerian Pembangunan Wanita, Keluarga dan Masyarakat (KPWKM) menggesa pihak berkuasa mengambil tindakan tegas terhadap individu yang disyaki terlibat dalam penderaan dan penganiayaan kanak-kanak.

“KPWKM memandang serius berhubung video tular di media sosial berkenaan kejadian seorang pendidik disyaki melakukan penderaan kepada kanak-kanak di sebuah taman didikan kanak-kanak (tadika).

“Justeru, kerajaan tidak akan berkompromi dengan mana-mana pihak yang disyaki melakukan kesalahan melibatkan kesihatan dan kebajikan kanak-kanak,” demikian menurut kenyataan kementerian itu hari ini.

Semalam, tular kilp video berdurasi 10 saat memaparkan seorang guru wanita mengangkat dan menghempas seorang murid lelaki sambil disaksikan oleh murid-murid tadika yang lain, sekali gus mencetuskan kemarahan masyarakat.

Susulan itu, Ketua Polis Daerah Shah Alam Asisten Komisioner Baharudin Mat Taib berkata pihaknya telah memanggil guru tersebut bagi memberikan keterangan dan siasatan lanjut sedang dijalankan.

KPWKM meminta orang ramai melaporkan sebarang tingkah laku yang mencurigakan terhadap kanak-kanak kepada pihak berkuasa atau menghubungi Talian Kasih 15999 dan talian WhatsApp 019-2615999 yang beroperasi 24 jam sehari.


Pengusaha Ayam Percik Hutan Percha meninggal dunia

MACHAP JAYA 21 Mei – Pemilik warung Ayam Percik Hutan Percha, Hassan Saad meninggal dunia, pagi tadi dipercayai akibat masalah jantung.

Hassan, 65, dimaklumkan tiba-tiba pengsan ketika berada di sebuah klinik swasta di Tampin, ketika pergi untuk mendapatkan rawatan selepas dikatakan tidak sihat.

Difahamkan, Allahyarham yang tidak sedarkan diri kemudian dirujuk ke Hospital Tampin, bagi pemeriksaan lanjut sebelum disahkan meninggal dunia oleh pegawai perubatan.

Arwah yang mengusahakan perniagaan ayam percik sejak 15 tahun lalu, cukup terkenal dalam kalangan peminat juadah itu malah mantan Perdana Menteri iaitu Datuk Seri Ismail Sabri Yaakob, sering singgah ke premisnya bagi menikmati hidangan itu.


Malaysia perlukan media yang bebas, berani untuk bersuara – Fahmi

IPOH, 28 Mei – Malaysia bukan sahaja memerlukan media yang benar-benar bebas, tapi juga yang cukup berani untuk melaporkan sebarang berita tanpa rasa bimbang atau berat sebelah, kata Menteri Komunikasi dan Digital Fahmi Fadzil.

Beliau berkata media sedemikian diperlukan bukan semata-mata untuk mewujudkan semak dan imbang, malah ia juga bertujuan memastikan bahawa suara semua pihak dapat didengar dengan jelas dan diberi perhatian.

“Malaysia ditempatkan di kedudukan ke-73 dalam indeks World Press Freedom 2023 yang dikeluarkan pertubuhan Reporters Without Borders, kedudukan tertinggi yang belum pernah dicapai Malaysia tahun-tahun sebelum ini, dan ia tidak seharusnya dipandang enteng, kerana masih ada banyak usaha yang perlu dilaksanakan.

“Jadi saya harap dalam tempoh beberapa hari ini, rakan-rakan media dapat duduk berbincang, mencambah buah fikiran, yang bukan sahaja akan dapat meluaskan pandangan kita, tapi juga akan mencari ikhtiar mengenai apa yang perlu kita lakukan demi masa depan industri ini,” katanya semasa menyampaikan ucapan perasmian Forum Media HAWANA 2023 di sini hari ini.

Forum dengan tema “Masa Depan Media” anjuran bersama Pertubuhan Berita Nasional Malaysia (BERNAMA) dan Institut Penyiaran dan Penerangan Tun Abdul Razak (IPPTAR) itu diadakan bersempena Hari Wartawan Nasional (HAWANA) 2023.

Fahmi berkata selaras dengan pertumbuhan pesat penggunaan Kecerdasan Buatan (AI) termasuk dalam industri media, pengamal media digesa membantu kerajaan memahami beberapa cabaran kawal selia yang perlu dikaji.

“Hari ini beberapa cabaran yang kita hadapi kini termasuk pertumbuhan pesat penggunaan AI, dan kita telah lihat bagaimana banyak negara sedang bergelut dengan persoalan mengenai Kecerdasan Buatan ini, sama ada dalam media mahupun di peringkat kerajaan.

“Namun bagi banyak pihak, banyak negara, persoalan ini tidak ditangani, jadi saya harap rakan-rakan media yang berada di sini hari ini juga akan membantu dalam memahami beberapa cabaran kawal selia yang perlu kita kaji, sama-sama memikirkan dan menerima pakai, dalam memastikan etika semasa AI ditangani secara menyeluruh oleh kerajaan,” katanya.

Oleh kerana perubahan besar dalam landskap media menyebabkan pihak media tidak mempunyai pilihan selain daripada mengikuti trend semasa, Fahmi menggesa media tradisional untuk berinovasi dan berubah, seperti menggunakan teknologi baharu dan menerima platform dalam talian.

“Adalah penting bagi mereka untuk mempunyai kandungan yang menarik dan penceritaan yang hebat lebih menonjol berbanding yang lain. Peranan media sosial yang besar dalam kehidupan orang ramai telah menimbulkan satu lagi kebimbangan, yakni penyebaran berita palsu dan maklumat salah,” katanya.

Sementara itu, mengulas mengenai penganjuran Forum Media sempena HAWANA 2023, Fahmi berharap ia menjadi platform perbincangan yang bernas dan merangsang pemikiran serta melahirkan idea-idea inovatif bagi menjamin masa depan media di negara dan rantau ini.

“Harapan dan hasrat saya bahawa dari sini, hubungan yang terjalin akan membolehkan kita mengambil bahagian dalam rangkaian perbincangan yang lebih luas merangkumi seluruh ASEAN.

“Cabaran yang dihadapi ASEAN adalah sesuatu yang rakan media perlu membantu kami (kerajaan) juga. Jadi, hubungan yang baik dan sihat dengan organisasi media di seluruh ASEAN adalah sesuatu yang kita harap dapat direalisasikan dalam masa terdekat,” katanya.


PRU15: JBPM periksa premis percetakan kertas undi

Ketua Pengarahnya Datuk Seri Mohammad Hamdan Wahid berkata pemeriksaan telah dijalankan di beberapa premis di Kuala Lumpur dan seterusnya ia turut melibatkan pemeriksaan di premis agensi tersebut di negeri-negeri lain sehingga sebelum hari pengundian PRU15 pada 19 Nov nanti.

“Apabila diumumkan PRU15 akan berlaku, satu obligasi pihak bomba ialah menjalinkan kolaborasi dengan pusat percetakan yang dilantik iaitu PNMB, iaitu pihak tersebut mencetak kertas undi dan JBPM berperanan memeriksa premis tersebut bagi memastikan premis tersebut bebas daripada risiko kebakaran.

“Pemeriksaan keselamatan kebakaran ini juga dijalankan untuk memastikan kertas-kertas undi yang dicetak disimpan ditempat yang selamat dan bebas daripada sebarang risiko, kami dah mulakan pemeriksaan di premis di Kulau Lumpur minggu lepas,” katanya kepada pemberita selepas merasmikan Seminar Undang-Undang Kecil Bangunan Seragam (Pindaan 2021) Peringkat Zon Utara di sini hari ini.

Suruhanjaya Pilihan Raya (SPR) menetapkan hari pengundian PRU15 pada 19 Nov dengan penamaan calon pada 5 Nov, manakala pengundian awal pada 15 Nov ini.

Mohammad Hamdan berkata pegawai dan anggota bomba di seluruh negara juga diletakkan dalam keadaan bersiap sedia di premis-premis mencetak kertas undi ini dan dalam masa sama menjalankan pemeriksaan keselamatan di lokasi-lokasi yang telah diwartakan sebagai pusat pengundian PRU15 kerana pihaknya tidak mahu berlaku sebarang risiko.

“Kami tidak mahu apabila kertas-kertas undi ini dicetak, kemudian berlaku pula kebakaran, jika ini berlaku ia akan merencatkan penghasilan kertas undi dan kami juga akan menjalankan pemeriksaan di tempat pengiraan undi bagi mengelak berlakunya sebarang risiko berkaitan kebakaran atau sebagainya yang boleh membahayakan petugas ketika mengira undi,” katanya.

Katanya semua pegawai dan anggota bommba juga diletakkan dalam tahap siap sedia yang tinggi dalam tempoh seminggu selepas keputusan PRU15 diumumkan bagi memastikan keselamatan semua pihak.

“Ketika tempoh ini, pihak bomba akan berada pada mode siap sedia yang tinggi dan selalunya kita bergerak bersama-sama dengan pihak polis. Sebab itu, cuti seramai 12,500 anggota bomba di peringkat operasi juga telah dibekukan sehingga 30 Nov ini sebagai persediaan menghadapi PRU15 termasuk persediaan berdepan dengan banjir,” katanya. – BERNAMA


Seorang lelaki warga Bangladesh tertimbus dalam runtuhan pembinaan LRT 3 di Klang

SHAH ALAM 29 Julai – Seorang pekerja binaan warga Bangladesh tertimbus dalam insiden runtuhan perancah pembinaan laluan Transit Aliran Ringan 3 (LRT 3) di Bandar Bukit Tinggi, Klang.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata, pihaknya menerima panggilan berkenaan kemalangan tersebut pada 2.41 petang dan sampai di lokasi kejadian 17 minit kemudian dan operasi untuk menyelamatkan lelaki itu sedang dijalankan.

“Ketua Balai Bomba dan Penyelamat Andalas, Penolong Pengarah Operasi Negeri dan pegawai dari bahagian operasi negeri kini berada di lokasi,” katanya dalam kenyataan hari ini.


2,274 murid sekolah rendah Melaka terima bantuan persekolahan

Ketua Menteri, Datuk Seri Utama Sulaiman Md Ali berkata, Kerajaan Negeri menerusi Tabung Amanah Pendidikan Negeri Melaka (Tapem) telah meluluskan peruntukan sebanyak RM500,000 bagi mengagihkan bantuan itu membabitkan kesemua daerah di bawah pecahan enam Parlimen di negeri ini.

“Dari jumlah itu, sebanyak 38 buah sekolah rendah di Parlimen Masjid Tanah telah menerima inisiatif itu, hari ini, dengan jumlah seramai 372 murid dari lima Dewan Undangan Negeri di Parlimen ini.

“Bagi 23 Dun yang lain ia akan diagihkan dan disempurnakan oleh wakil rakyat di Dun masing-masing secara berperingkat mengikut ketetapan waktu yang diperuntukkan,” katanya.

Beliau berkata demikian pada Majlis Pelancaran Penyampaian Bantuan Persekolahan Kerajaan Negeri Melaka Sesi Akademik 2023 di Kompleks Sukan Masjid Tanah, di sini, hari ini.

Hadir sama, Exco Kanan Pelaburan, Perindustrian, Pembangunan Usahawan dan Koperasi negeri merangkap Ahli Dewan Undangan Negeri (Adun) Tanjung Bidara, Datuk Seri Ab Rauf Yusoh; Exco Pendidikan, Teknologi dan Telekomunikasi, Datuk Rais Yasin; Adun Ayer Limau, Datuk Hameed Mytheen Kunju Basheer; Adun Taboh Naning, Zulkiflee Md Zin; Adun Kuala Linggi, Rosli Abdullah serta tetamu lain.

Mengulas lanjut, Sulaiman berkata kerajaan negeri tetap akan meneruskan bantuan persekolahan yang diperuntukkan di bawah Tapem sebagai program tahunan sejak ia diperkenalkan seawal tahun 2000.

Beliau berkata, perkara itu merupakan tanggungjawab Kerajaan Negeri bagi menjaga kebajikan rakyat dari sudut pendidikan dan pada masa sama mengurangkan bebanan ditanggung ibu bapa mempersiapkan anak-anak untuk memasuki sesi baharu persekolahan.

“Malah bantuan kali ini merekodkan penambahan penerima seramai 200 orang di negeri ini membuktikan kebajikan rakyat B40 ini perlu dijaga berikutan keadaan ekonomi yang membuatkan ramai rakyat perlu dibela.

“Kita tidak boleh lepas pandang akan isu ini dan perlu memastikan semua rakyat yang memerlukan dibantu dengan apa cara demi memastikan kebajikan mereka dijaga,” katanya.


BPP bantu pasarkan produk pelancongan Melaka di Lazada secara percuma

AYER KEROH 2 Julai – Bahagian Promosi Pelancongan (BPP) Melaka bakal melancarkan kempen promosi dengan kerjasama aplikasi e-dagang, Lazada Malaysia bagi membantu memasarkan produk pelancongan negeri ini.

Pengurus Besarnya, Sa’ari Basiron berkata, kempen promosi itu akan diadakan bermula 7 Julai bersempena sambutan Melaka Bandaraya Warisan Dunia UNESCO sehingga akhir September depan.

Kempen promosi itu, jelasnya, akan merangkumkan segala bentuk produk pelancongan Melaka termasuklah cenderamata, makanan ikonik, baucar tempat-tempat pelancongan dan lain-lain perkhidmatan dengan tawaran diskaun sehingga 50 peratus.

Justeru, beliau menggalakkan semua usahawan industri kecil dan sederhana (IKS) serta pengusaha produk pelancongan agar berdaftar dengan BPP bagi membolehkan mereka menyertai kempen promosi itu secara percuma.

“Jadi baik peniaga IKS, pengusaha produk, ambillah peluang ini untuk memasarkan produk masing-masing kerana kita tidak akan mengenakan sebarang bayaran untuk masuk ke dalam platform Lazada ini.

“Malah, kita akan membantu dengan mengeluarkan segala bentuk promosi seperti ‘e-voucher’, ‘special deal’ dan diskaun sehingga 50 peratus yang kita tawarkan bermula 7 Julai hingga akhir September.

“Untuk maklumat lanjut atau mendaftar dengan BPP, peniaga dan usahawan IKS bolehlah menghubungi pegawai saya, Puan Asmaliana di talian 06-2328402,” katanya kepada Melaka Hari Ini.

Dalam pada itu, Sa’ari turut meminta semua pengusaha produk pelancongan di negeri ini berani berubah mengikut peredaran zaman untuk memasarkan produk mereka.

Jelasnya, dalam situasi pandemik COVID-19 yang telah berlarutan lebih setahun ini, model perniagaan lama tidak lagi sesuai dilakukan memandangkan sektor pelancongan terjejas teruk kerana ketiadaan pelancong sejak pintu sempadan antara negeri ditutup.

“Saya harap semua peniaga dan pengusaha produk pelancongan agar berani berubah. Kalau tidak tahu atau berdepan masalah janganlah takut untuk berhubung dengan BPP.

Pada masa sama, Sa’ari turut menzahirkan harapan agar penggiat industri pelancongan menjadi antara kelompok yang dipercepatkan menerima vaksin COVID-19 sebagai persediaan awal sekiranya industri pelancongan dibuka semula pada fasa ketiga Pelan Pemulihan Negara (PPN) nanti.


Melaka komited jayakan penubuhan AKSM

AYER KEROH 22 Jan. – Kerajaan negeri komited dalam merealisasikan cadangan penubuhan Akademi Kehakiman Syariah Malaysia (AKSM), Jabatan Kehakiman Syariah Malaysia di Melaka.

Ketua Menteri, Datuk Seri Utama Haji Sulaiman Md Ali berkata, beliau yakin penubuhan akademi itu dapat meningkatkan lagi syiar Islam di bumi Melaka.

“Kerajaan negeri komited terhadap cadangan tersebut kerana Melaka terkenal sebagai pusat penyebaran dan ketamadunan Islam tersohor di rantau ini,” katanya menerusi satu kenyataan di Facebook rasminya hari ini.

Cadangan itu dibangkitkan semasa beliau mengadakan perjumpaan bersama Ketua Hakim Syarie / Ketua Pengarah Jabatan Kehakimah Syariah Malaysia, Datuk Setia Dr. Mohd Na’im Mokhtar di Pejabat Ketua Menteri di Seri Negeri, pagi tadi.


Dua TPM, 25 Ahli Kabinet angkat sumpah jawatan menteri

KUALA LUMPUR, 3 Disember – Dua Timbalan Perdana Menteri dan 25 menteri Kabinet hari ini mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini.

Turut berangkat pada Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia Serta Sumpah Simpan Rahsia itu ialah Raja Permaisuri Agong Tunku Hajah Azizah Aminah Maimunah Iskandariah.

Perdana Menteri Datuk Seri Anwar Ibrahim dan isteri, Datuk Seri Dr Wan Azizah Wan Ismail turut hadir menyaksikan majlis itu. Hadir sama Ketua Polis Negara Tan Sri Acryl Sani Abdullah Sani dan Panglima Tentera Udara Jen Tan Sri Mohd Asghar Khan Goriman Khan.

Kesemua Jemaah Menteri itu melafazkan ikrar sumpah jawatan dan taat setia sebelum menandatangani dokumen rasmi pelantikan dengan disaksikan Ketua Hakim Negara Tan Sri Tengku Maimun Tuan Mat dan Ketua Setiausaha Negara Datuk Seri Mohd Zuki Ali.

Menteri-menteri itu mengangkat sumpah jawatan hari ini susulan pengumuman pembentukan Kabinet baharu malam tadi oleh Anwar yang turut memegang portfolio Menteri Kewangan.

Pada majlis itu, menteri-menteri itu dibahagikan kepada enam kumpulan dengan kumpulan pertama dimulakan dua jawatan Timbalan Perdana Menteri iaitu Ahli Parlimen Bagan Datuk, Datuk Seri Dr Ahmad Zahid Hamidi yang juga Menteri Kemajuan Desa dan Wilayah serta Ahli Parlimen Petra Jaya, Datuk Seri Fadillah Yusof yang juga Menteri Perladangan dan Komoditi.

Kumpulan kedua terdiri daripada lima orang menteri iaitu Ahli Parlimen Seremban, Anthony Loke Siew Fook yang kembali memegang porfolio Menteri Pengangkutan dan Ahli Parlimen Kota Raja Mohamad Sabu (Menteri Pertanian dan Keterjaminan Makanan).

Turut berada dalam kumpulan itu ialah Ahli Parlimen yang pertama kali dilantik ke Kabinet iaitu Ahli Parlimen Pandan, Mohd Rafizi Ramli (Menteri Ekonomi); Ahli Parlimen Teluk Intan Nga Kor Ming (Menteri Pembangunan Kerajaan Tempatan) dan Ahli Parlimen Rembau Datuk Seri Mohamad Hasan (Menteri Pertahanan)

Kumpulan ketiga diketuai Senator Datuk Seri Saifuddin Nasution Ismail (Menteri Dalam Negeri) diikuti  Ahli Parlimen Kapit, Datuk Seri Alexander Nanta Linggi (Menteri Kerja Raya); Senator Datuk Seri Tengku Zafrul Tengku Abdul Aziz (Menteri Perdagangan Antarabangsa dan Industri); Ahli Parlimen Kota Tinggi, Datuk Seri Mohamed Khaled Nordin (Menteri Pendidikan Tinggi) dan anggota Kabinet muka baharu, Ahli Parlimen Tanjong Malim Chang Lih Kang (Menteri Sains dan Teknologi).

Kumpulan seterusnya terdiri daripada Ahli Parlimen Santubong Datuk Seri Nancy Shukri (Menteri Pembangunan Wanita, Keluarga dan Masyarakat); Ahli Parlimen Pulai Datuk Seri Salahuddin Ayub (Menteri Perdagangan Dalam Negeri dan Kos Sara Hidup) dan Ahli Parlimen Pengerang Datuk Seri Azalina Othman Said (Menteri Undang-undang dan Reformasi Institusi).

Ahli Parlimen Setiawangsa Nik Nazmi Nik Ahmad (Menteri Sumber Asli, Alam Sekitar dan Perubahan Iklim) dan Ahli Parlimen Penampang Datuk Ewon Benedick (Menteri Pembangunan Usahawan dan Koperasi) yang masing-masing kali pertama menyertai Kabinet kemudian mengambil giliran.

Sementara itu, kumpulan kelima terdiri daripada Senator Datuk Seri Dr Zambry Abd Kadir sebagai Menteri Luar Negeri; Ahli Parlimen Bintulu Datuk Seri Tiong King Sing (Menteri Pelancongan) dan Ahli Parlimen Lembah Pantai Ahmad Fahmi Mohamed Fadzil (Menteri Komunikasi Digital).

Ahli Parlimen Nibong Tebal Fadhlina Sidek (Menteri Pendidikan) dan Ahli Parlimen Kanowit Datuk Aaron Ago Anak Dagang (Menteri Perpaduan Negara) turut mengangkat sumpah jawatan.

Kumpulan terakhir mengangkat sumpah jawatan melibatkan Senator Datuk Dr Mohd Na’im Mokhtar sebagai Menteri Agama; Ahli Parlimen Segambut Hannah Yeoh Tseow Suan (Menteri Belia dan Sukan); Ahli Parlimen Batu Gajah V.N. Sivakumar (Menteri Sumber Manusia).

Turut serta dalam kumpulan itu, ialah Ahli Parlimen Sekijang, Dr Zaliha Mustafa (Menteri Kesihatan) dan Ahli Parlimen Papar Datuk Armizan Mohd Ali (Menteri di Jabatan Perdana Menteri (Sabah dan Sarawak).

Jemaah menteri Kerajaan Perpaduan dijadualkan menghadiri mesyuarat khas Isnin ini di Putrajaya untuk penetapan peraturan-peraturan baharu dalam pertadbiran sebelum memulakan tugas secara rasmi di kementerian masing-masing.


Burger laris lebih 100 biji sehari

LENDU 24 Feb. – Walaupun pembiayaan mikro kredit yang diterima Naqib Iman Mahathir, 23, hanya RM1,000 tetapi ia sudah cukup untuk membolehkannya mengembangkan perniagaan burger.

Sejak memperoleh mikro kredit itu daripada Tabung Ekonomi Kumpulan Usaha Niaga (TEKUN) Nasional yang mengendalikan penyaluran pinjaman itu daripada Program KPT-MEDAC Siswapreneur pada awal bulan ini, beliau mencatatkan jualan lebih 100 burger sehari berbanding 30 sebelum ini.

Penuntut Diploma Isyarat dan Komunikasi Landasan Kereta Api itu berkata, beliau memulakan perniagaan di Taman Sri Aman, di sini, dengan modal terhad pada Ogos lalu dan menghadapi kesukaran mengembangkan operasi.

Katanya, melalui bimbingan Ketua Unit Keusahawanan KKMT, Nurliyana Nasaruddin dan Penyelaras Keusahawanan, Haslina Hashim, dia memohon pembiayaan mikro kredit Program KPT-MEDAC Siswapreneur.

“Alhamdulillah, selepas menerima pembiayaan itu daripada Timbalan Menteri Pembangunan Usahawan dan Koperasi (MEDAC), Datuk Mas Ermieyati Samsuddin awal bulan ini, saya mampu mengembangkan
operasi.

“Saya berazam menambah baik usaha menghasilkan burger yang dijual RM2 hingga RM3 setiap satu agar muncul antara peniaga burger terkemuka di daerah ini.

“Memandangkan pembelajaran secara dalam talian, memberi lebih banyak ruang kepada saya menguruskan perniagaan dari jam 5 petang hingga 11 malam,” katanya yang bertekad berjaya dalam pengajian dan perniagaan ketika ditemui semalam..

Mas Ermieyati Samsuddin dilaporkan berkata, Naqib Iman adalah seorang daripada tujuh usahawan siswa yang menerima pembiayaan berkenaan setakat 10 Februari lalu.


Ibu bapa boleh rentas negeri untuk hantar anak ke sekolah

KUALA LUMPUR 25 Feb. – Ibu bapa yang perlu merentas negeri atau daerah bagi menghantar anak masing-masing ke sekolah bagi sesi persekolahan 1 Mac depan dibenarkan berbuat demikian.

Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat menerusi Mesyuarat Jawatankuasa Teknikal dan Sidang Khas MKN yang dibincangkan semalam bersama Kementerian Pendidikan Malaysia (KPM).

“Sehubungan itu, ibu bapa yang hantar anak mereka tidak perlu lagi mendapatkan surat kebenaran pihak polis, namun perlu menunjukkan surat dikeluarkan pihak sekolah ketika melalui sekatan jalan raya.

“Pihak guru boleh keluarkan surat kebenaran boleh rentas daerah untuk masuk asrama tersebut,” katanya pada sidang media harian perkembangan COVID-19, hari ini.

Jelasnya, beliau juga sudah berbincang dengan pegawai tertinggi Polis Diraja Malaysia (PDRM) bagi memaklumkan perkara itu kepada pihak polis seluruh daerah di seluruh negara.

Sebelum ini KPM menetapkan pembukaan sekolah bermula 1 Mac ini untuk murid sekolah rendah iaitu prasekolah, Tahun 1 dan Tahun 2 manakala murid Tahun 3 hingga Tahun 6 pula bermula pada 8 Mac.

Pelajar sekolah menengah pula akan memulakan sesi persekolahan pada 4 April bagi Kumpulan A iaitu Johor, Kelantan dan Terengganu manakala pelajar sekolah menengah Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya) pada 5 April.


Lebih 81.8 peratus populasi dewasa lengkap vaksinasi

KUALA LUMPUR 24 Sept – Seramai 19,156,694 individu atau 81.8 peratus daripada populasi dewasa di negara ini telah melengkapkan suntikan vaksin COVID-19 setakat semalam.

Berdasarkan perincian yang dikongsi menerusi portal COVIDNOW hari ini, Kementerian Kesihatan (KKM) memaklumkan setakat semalam juga, sebanyak 93.3 peratus atau 21,847,551 individu daripada populasi dewasa sudah menerima sekurang-kurangnya satu dos vaksin.

Bagi kedua-dua populasi, sebanyak 326,612 dos suntikan vaksin turut diberikan semalam melibatkan 132,562 dos pertama dan 194,050 dos lengkap, menjadikan jumlah kumulatif pemberian dos vaksin menerusi Program Imunisasi COVID-19 Kebangsaan (PICK) adalah sebanyak 41,573,883 dos.

Sementara itu, sebanyak 116 kes kematian akibat COVID-19 dilaporkan setakat pukul 11.59 malam tadi (23 Sept), menjadikan jumlah keseluruhan kes kematian di negara ini kini 24,681.

Bagaimanapun, daripada 116 kematian baharu itu, 92 kes adalah kematian sebenar yang dilaporkan berlaku semalam (23 Sept) manakala selebihnya adalah pelaporan kes kematian tertunggak dan angka boleh berubah sekiranya terdapat kes kematian yang dikemas kini.


Enam ditahan leka menembak guna senapang tiruan

KOTA BHARU 2 Sept – Dua remaja antara enam lelaki ditahan bersama 11 laras senapang tiruan dan 14 kelopak peluru ketika menyertai aktiviti permainan menembak di sebuah kilang padi terbiar di Kampung Buluh Poh, Ketereh, dekat sini, Selasa lalu.

Ketua Polis Daerah Kota Bharu Asisten Komisioner Abd Rahim Daud berkata, kesemua mereka yang berumur 14 hingga 39 tahun itu ditahan pada 10.30 pagi oleh sepasukan anggota Jabatan Siasatan Jenayah Ibu Pejabat Polis Kontinjen Kelantan.

“Susulan itu, empat lelaki dewasa direman selama dua hari manakala dua remaja berusia 14 dan 15 tahun dibebaskan dengan jaminan polis. Kes disiasat mengikut Seksyen 36 Akta Senjata 1960, ” katanya pada sidang media di Ibu Pejabat Polis Daerah Kota Bharu di sini hari ini.

Mengulas lanjut, Abd Rahim berkata siasatan awal mendapati mereka memperoleh kesemua senjata tiruan itu melalui pembelian secara dalam talian sejak dua bulan lalu.

Katanya, siasatan turut mendapati kesemua mereka mempunyai pertalian saudara dan kenalan rapat serta menjadikan senjata tiruan itu sebagai ‘aktiviti permainan’ dan latihan.

“Polis menasihatkan orang ramai agar tidak memiliki senjata tiruan seperti ini kerana dikhuatiri disalahgunakan untuk perkara tidak baik seperti menyamun ataupun membuat ugutan,” katanya.


Menteri, timbalan menteri angkat sumpah jawatan di hadapan Agong

KUALA LUMPUR 30 Ogos – Seramai 30 menteri dan 37 timbalan menteri mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, hari ini.

Turut berangkat pada Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia Serta Sumpah Simpan Rahsia itu ialah Raja Permaisuri Agong Tunku Hajah Azizah Aminah Maimunah Iskandariah.

Daripada 69 Ahli Parlimen, 31 daripadanya dilantik sebagai menteri, manakala 38 lagi dilantik sebagai timbalan menteri jumlah yang sama ketika kerajaan di bawah pimpinan Tan Sri Muhyiddin Yassin.

Daripada 31 menteri, 16 daripada mereka mengekalkan jawatan di kementerian yang sama, manakala dalam 38 timbalan menteri, 22 daripada mereka kembali memegang jawatan yang sama daripada Kabinet sebelum ini.

Dua daripada mereka tidak dapat hadir untuk mengangkat sumpah jawatan hari ini iaitu Tan Sri Noh Omar dan Datuk Mohamad Alamin.

Noh yang dilantik sebagai Menteri Pembangunan Usahawan dan Koperasi difahamkan menjadi kontak rapat kepada pesakit COVID-19 dan Mohamad yang dilantik sebagai Timbalan Menteri Pendidikan II, disahkan positif COVID-19.

Perdana Menteri, yang dijadual hadir turut tidak dapat berbuat demikian kerana menjalani kuarantin kendiri bermula hari ini setelah disahkan menjadi kontak rapat kepada pesakit COVID-19.

Ia diteruskan dengan lafaz ikrar sumpah jawatan dan taat setia serta majlis menandatangani dokumen rasmi pelantikan yang disaksikan Ketua Hakim Negara Tun Tengku Maimun Tuan Mat dan Ketua Setiausaha Negara Tan Sri Mohd Zuki Ali.

Istiadat berkenaan diadakan secara berkumpulan dengan barisan menteri dibahagikan kepada lima kumpulan manakala timbalan menteri enam kumpulan dan diakhiri dengan sesi bergambar barisan menteri dan timbalan menteri dengan Seri Paduka berdua.

Kumpulan pertama menteri seramai tujuh orang terdiri daripada empat Menteri Kanan iaitu Datuk Seri Mohamed Azmin Ali, yang dilantik sebagai Menteri Perdagangan Antarabangsa dan Industri, Datuk Seri Hishammuddin Tun Hussein – Menteri Pertahanan, Datuk Seri Fadillah Yusof – Menteri Kerja Raya dan Senator Dr Mohd Radzi Jidin – Menteri Pendidikan.

Tiga lagi dalam kumpulan itu ialah Menteri Kewangan Senator Tengku Datuk Seri Zafrul Tengku Aziz, Menteri Pengangkutan Datuk Seri Dr Wee Ka Siong dan Menteri Sumber Manusia Datuk Seri M. Saravanan.

Datuk Seri Dr Maximus Johnity Ongkili – Menteri Di Jabatan Perdana Menteri (Hal Ehwal Sabah Dan Sarawak)
Datuk Seri Dr Ronald Kiandee – Menteri Pertanian dan Industri Makanan
Datuk Seri Tuan Ibrahim Tuan Man – Menteri Alam Sekitar dan Air
Datuk Seri Hamzah Zainudin – Menteri Dalam Negeri
Datuk Seri Alexander Nanta Linggi – Menteri Perdagangan Dalam Negeri dan Hal Ehwal Pengguna
Datuk Seri Takiyuddin Hassan – Menteri Tenaga dan Sumber Asli (Kota Bharu)
Datuk Seri Dr Noraini Ahmad – Menteri Pengajian Tinggi (Parit Sulong)

Datuk Seri Rina Mohd Harun – Menteri Wanita, Keluarga dan Masyarakat
Tan Sri Annuar Musa – Menteri Komunikasi dan Multimedia
Datuk Seri Reezal Merican Naina Merican – Menteri Perumahan dan Kerajaan Tempatan
Khairy Jamaluddin – Menteri Kesihatan (Rembau)
Datuk Halimah Mohamed Sadique – Menteri Perpaduan Negara
Datuk Seri Dr Adham Baba – Menteri Sains, Teknologi dan Inovasi
Datuk Seri Mustapa Mohamed – Menteri Di Jabatan Perdana Menteri (Ekonomi)

Datuk Saifuddin Abdullah – Menteri Luar
Datuk Dr Zuraida Kamaruddin – Menteri Perusahaan Perladangan dan Komoditi
Datuk Dr Abdul Latiff Ahmad – Menteri Di Jabatan Perdana Menteri (Tugas-Tugas Khas)
Datuk Seri Dr Wan Junaidi Tuanku Jaafar – Menteri Di Jabatan Perdana Menteri (Parlimen dan Undang-Undang)
Datuk Seri Nancy Shukri – Menteri Pelancongan, Seni dan Budaya

Datuk Seri Mahdzir Khalid – Menteri Pembangunan Luar Bandar
Datuk Seri Shahidan Kassim – Menteri Wilayah Persekutuan
Datuk Seri Faizal Azumu – Menteri Belia dan Sukan
Senator Idris Ahmad – Menteri Di Jabatan Perdana Menteri


Kanak-kanak empat tahun maut didera

Ketua Polis Daerah Iskandar Puteri ACP Rahmat Ariffin berkata kanak-kanak tersebut disahkan meninggal dunia sebaik tiba di Wad Kecemasan, Hospital Sultanah Aminah di sini, kira-kira 8.20 pagi.

“Susulan itu, sepasang suami isteri yang merupakan ibu kandung dan bapa tiri mangsa ditahan di rumah mereka di Jalan Aman, Skudai pada 1.30 tengah hari semalam,” katanya dalam satu kenyataan, hari ini.

Selain itu, Rahmat berkata lelaki terbabit yang bekerja sebagai pengawal keselamatan mempunyai satu rekod jenayah lampau manakala wanita yang sedang mengandung dua bulan, juga mempunyai seorang anak lelaki berusia enam bulan.

“Kedua-dua individu berkenaan telah direman dengan lelaki tersebut direman selama tujuh hari mulai hari ini sehingga 5 Mei manakala wanita berkenaan direman dua hari sehingga esok,” katanya.

Beliau berkata kes disiasat di bawah Seksyen 31 (1)(a) Akta Kanak-kanak 2001 (Penganiayaan, Pengabaian, Pembuangan atau Pendedahan Kanak-kanak, yang boleh dipenjara tidak lebih 10 tahun atau denda tidak lebih RM20,000 atau kedua-duanya jika sabit kesalahan.


Pemain, pegawai Melaka United positif COVID-19

KELAB Bolasepak Melaka United (Melaka United FC) mengumumkan sebahagian besar pemain dan pegawai pasukan diuji positif COVID-19 selepas ujian saringan RTK-Antigen dijalankan.

Dalam satu kenyataan, MUFC memaklumkan perlawanan pusingan pertama Piala FA menentang PIB FC yang dijadualkan berlangsung esok di Stadium Hang Jebat terpaksa ditunda ke satu tarikh baharu yang akan dimaklumkan kelak.

Sehubungan itu, pihak Melaka United FC telahpun memohon kepada Malaysian Football League (MFL) untuk menunda perlawanan berkenaan ke satu tarikh lain dan telahpun diluluskan pihak MFL.

“Kepada penyokong yang telah membeli tiket perlawanan di tickethotline.com.my anda boleh menggunakan tiket anda pada tarikh baharu perlawanan yang akan diumumkan.

“Pihak Melaka United FC memohon maaf atas segala kesulitan yang berlaku kepada PIB FC dan semua pihak yang terlibat berikutan penundaan perlawanan ini,” kata kenyataan itu.